qundao/data-zh-poetry huggingface dataset:
秋日武陵客舍写怀
作者：陈寿
朝代：明

功业难成自可嗟，那堪旅食向天涯。沧江断雁惊秋思，青镜流年感物华。落日丹枫愁里树，故园黄菊梦中花。悠悠归计何时定，独对西湖苦忆家。风波世路信多艰，千里羁危未得还。慈母倚门垂白发，故园回首隔青山。交游半达云霄上，弟妹相亲梦寐间。寂莫空斋谁顾问，只将诗句慰愁颜。放逐江潭岁欲深，形容憔悴独行吟。看云每动思亲念，抚剑空怀报国心。岛屿微茫乡土异，关河牢落雁书沈。晚来何处堪惆怅，斜日猿声枫树林。
秋日武陵客舍写怀·其一
作者：陈寿
朝代：明

功业难成自可嗟，那堪旅食向天涯。沧江断雁惊秋思，青镜流年感物华。落日丹枫愁里树，故园黄菊梦中花。悠悠归计何时定，独对西湖苦忆家。
秋日武陵客舍写怀·其三
作者：陈寿
朝代：明

放逐江潭岁欲深，形容憔悴独行吟。看云每动思亲念，抚剑空怀报国心。岛屿微茫乡土异，关河牢落雁书沈。晚来何处堪惆怅，斜日猿声枫树林。
秋日武陵客舍写怀·其二
作者：陈寿
朝代：明

风波世路信多艰，千里羁危未得还。慈母倚门垂白发，故园回首隔青山。交游半达云霄上，弟妹相亲梦寐间。寂莫空斋谁顾问，只将诗句慰愁颜。
西湖怀古
作者：陈寿
朝代：明

东风吹马动鸣珂，閒向苏堤试一过。贾相宅前芳草没，岳王坟上夕阳多。山城寂寂空啼鸟，湖水年年自绿波。嗟我况逢流落久，感怀其柰客愁何。
谒伍员庙
作者：陈寿
朝代：明
体裁：七言律诗

一自将军赐剑归，夫差不觉堕雠机。天荒地老英魂泣，国破台倾霸业违。吴郡旧愁明月在，越江遗恨怒涛飞。灵祠寂寂空山里，老树苍藤掩夕晖。
送贾明谪三江
作者：陈寿
朝代：明

贾生年少最能诗，谪向南方众所悲。万里天涯嗟独往，百年心事有谁知。江山摇落猿啼处，海国苍茫日暮时。不久定膺宣室召，临歧何必泪双垂。
题画
作者：陈寿
朝代：明

远道西风落叶寒，萧萧孤蹇上长安。关山不似人心险，游子休歌行路难。洞庭微雨晓生波，一棹云山楚客过。绿遍蘼芜归未得，东风閒唱竹枝歌。杨花如雪正飞春，新水茫茫浸绿蘋。桃叶桃根何处是，东风愁杀渡江人。
题画·其一
作者：陈寿
朝代：明

远道西风落叶寒，萧萧孤蹇上长安。关山不似人心险，游子休歌行路难。
题画·其三
作者：陈寿
朝代：明

杨花如雪正飞春，新水茫茫浸绿蘋。桃叶桃根何处是，东风愁杀渡江人。
题画·其二
作者：陈寿
朝代：明

洞庭微雨晓生波，一棹云山楚客过。绿遍蘼芜归未得，东风閒唱竹枝歌。
题画二首·其一
作者：陈寿
朝代：明
体裁：七言绝句

洞庭微雨晓生波，一棹云山客里过。绿遍蘼芜归未得，东风閒唱竹枝歌。
题画二首·其二
作者：陈寿
朝代：明
体裁：七言绝句

杨花如雪正残春，新水茫茫浸绿蘋。桃叶桃根何处是，东风愁杀渡江人。
长相思
作者：陈尔善
朝代：明
体裁：词

梦频频。泪频频。忆到家园醒后惊。血泪染啼痕。寒又更。暑又更。目断江天烟水横。遥山点点青。
三游洞
作者：陈尔鼎
朝代：明
体裁：五言律诗

胜迹何年辟，游人自古今。三分吴蜀垒，千战白苏吟。径曲藤为引，碑残鸟共寻。不图尘境外，如许卧云深。
东山寺
作者：陈尔鼎
朝代：明
体裁：七言律诗

归来自分老幽岭，古寺秋高一杖寻。峡口云封樵路稳，荆门烟锁棹歌深。山僧频说当年事，江月应知此夜心。广岭松风听欲尽，闲敲清磬伴孤吟。
镇镜山
作者：陈尔鼎
朝代：明
体裁：五言律诗

元官开晓日，藜杖御微风。镇作荆门北，澜回蜀道东。寒林疏脱后，霁雪有无中。重订看山约，闲情寄远空。
夏日后乐园杂兴
作者：陈尧
朝代：明
体裁：五言律诗

吏隐容疏放，园居况寂寥。护花编架密，种豆引泉遥。阅世思缄口，逢人耻折腰。无能炼丹鼎，华发日萧萧。
游东土山
作者：陈尧
朝代：明
体裁：七言律诗

飘飘巾舄过东山，古刹萦回竹树间。剩有虚楼堪宴赏，更无悬磴费跻攀。花时雨歇鹃啼切，茶灶烟消鹤梦閒。自笑半生迷苦海，拟开吟社傍禅关。
峡山飞来寺
作者：陈尧典
朝代：明

直上飞来第一关，飘飘疑是隔尘寰。半云招我丹青里，尽日嬉游画幅间。孤鹤影横江水碧，哀猿啼彻峡山寒。平生野兴梅花寄，领得春光两袖还。芙蓉削玉耸嶙峋，云壑中藏万古春。览胜扪萝还笑我，凌空飞锡又何人。猿声啼冷千岩月，山色幽无半点尘。趺坐苍崖观不尽，丹青天外画图新。
峡山飞来寺·其一
作者：陈尧典
朝代：明

直上飞来第一关，飘飘疑是隔尘寰。半云招我丹青里，尽日嬉游画幅间。孤鹤影横江水碧，哀猿啼彻峡山寒。平生野兴梅花寄，领得春光两袖还。
峡山飞来寺·其二
作者：陈尧典
朝代：明

芙蓉削玉耸嶙峋，云壑中藏万古春。览胜扪萝还笑我，凌空飞锡又何人。猿声啼冷千岩月，山色幽无半点尘。趺坐苍崖观不尽，丹青天外画图新。
游小金山
作者：陈尧典
朝代：明

振衣重上妙高台，朔气初随白雁来。万里壮怀江月皎，一声长啸海云开。天边倚剑星流彩，花下裁诗鸟为催。沉醉凭阑狂兴逸，试将春信问寒梅。
寄怀卜孟硕
作者：陈尧德
朝代：明
体裁：五言律诗

吴楚江为限，悠悠两袂分。如何九峰月，不共五湖云。病久诗无力，思多酒易醺。夜来贪一睡，为有梦随君。
惜春
作者：陈尧德
朝代：明
体裁：五言绝句

无情一夜雨，漫送春归去。野鸟独相怜，落花衔上树。
武林包氏园遇仲仲子
作者：陈尧德
朝代：明
体裁：五言律诗

林花半尘土，春巳破三分。竹暗鸠催雨，松高鹤唳云。飞泉当户落，清梵隔溪闻。日暮空山里，行歌独见君。
甘泉寺
作者：陈尧德
朝代：明
体裁：五言律诗

一线甘泉寺，峨眉岭际分。藓碑沦鸟篆，萝壁走蜗文。佛毁金成土，僧贫衲是云。远公已千载，花雨尚纷纷。
留别周公美
作者：陈尧德
朝代：明
体裁：七言绝句

烂溪杨柳青于眼，却似周郎顾我时。日暮溪边此分手，折来都是断肠枝。
襄阳狂士歌赠佘容之
作者：陈尧德
朝代：明
体裁：古风

襄阳城北有狂士，一双白眼空天地。爱月频登啸月台，分泉每入甘泉寺。瑟工羞向王门鼓，酒篘只共英雄醉。红线床头拟健儿，灌夫眼底犹童稚。鱼服陈生人不知，臭味何缘一交臂。醉我金叵罗，赠君狂士歌。歌成一笑朱颜酡，青蚨向眼奈我何。
西湖竹枝词
作者：陈尧德
朝代：明
体裁：词

二八娇娃荡桨来，西陵渡口采莲回。自怜未惯傍人见，欲拢船头又教开。
送王友虞还越
作者：陈尧德
朝代：明
体裁：五言律诗

相好忽相违，临岐怨落晖。柳将心共折，花与泪俱飞。未了尊前话，重牵马上衣。故园千里月，有梦寄君归。
中秋鸡鸣寺独坐
作者：陈履
朝代：明

疏星淡月秣陵秋，独客翛然动远愁。万里音书悬北雁，孤山风物异南楼。光摇石室凉应透，影落银河净欲流。是处旅魂惊不定，清砧遥夜送声幽。
九日舟中怀郭舜举司马
作者：陈履
朝代：明

淡淡长空过雁迟，楚天寒色入江蓠。不堪归客孤舟晚，又值深秋九月期。黄菊未逢知己醉，青山空系故园思。怜君此际登高处，手把茱萸可赠谁。
九日舟中独酌醉后放歌怀海内诸子
作者：陈履
朝代：明

九月九日古登高，龙山酣酒桓温豪。孟嘉落帽忒疏放，坐中宾佐谁为曹。藐予狂生岭南子，浊世虚蒙挂牙齿。仲举元龙知是谁，疑我前身俊兄弟。三秋摇旆出燕关，万里乘槎犯斗还。重九开尊醉篷底，何须谢屐跻东山。东山一卧不复起，当世风流今已矣。且呼斗酒问青天，往代英雄谁不死。曾闻崔颢恣遨游，挥手题诗黄鹤楼。谪仙自号青莲客，一曲高歌鹦鹉洲。高楼芳洲在何处，黄鹄矶边汉阳树。二人远去不可招，使我思之泪如雨。泪如雨兮且复收，今人未少古人俦。屠生少年起东海，英气勃勃淩高秋。挥毫尽扫青天色，开口一吐黄河流。更有新安老司马，八斗文章压华夏。方郎眼中空一代，肩视司马非流亚。娄东二美迥不群，翩翩文采上淩云。蓝田璧玉连城价，延津宝剑七星文。嗟余岭表多才美，罗浮崔嵬矗南纪。黎君桥梓欧博士，并奋鹏抟击溟水。旋忆宛陵梅鼎生，岿然五岳相峥嵘。灵蛇独握一日惊，阳春白雪时孤鸣。冯生开之友君典，傲睨乾坤同偃蹇。江淹彩笔频入梦，万丈虹光碧空见。更闻士龙出云间，狭视海内卑尘寰。二张吴下称竞爽，随风吐玉声珊珊。柱史司勋最奇绝，并建旗鼓齐登坛。扶舆閒气属诸子，吁嗟逸驾谁能攀。执鞭长跪余下走，安得佳辰一一握手开心颜。
五云道中和答徐潮州宗鲁
作者：陈履
朝代：明

邂逅逢仙侣，言从楚泽来。星文双剑合，云液一尊开。旅况嗟园莽，乡心傍岭梅。凭君相慰藉，清咏意悠哉。
人日张道修司理过集徐园得开字
作者：陈履
朝代：明

泽国初看淑景回，芳园偏喜集仙才。共怜柏酒尊中满，况有梅花雪后开。尘世几逢人日好，宾筵今见客星来。当歌且尽欢娱兴，一任城头玉漏催。
何氏弟衷远宦滇南矢言送之爰念祖德和赠长沙公族祖四章
作者：陈履
朝代：明

思我与子，二姓匪疏。异流同源，曷求其初。祖德长存，不与世徂。眷言念之，对子踌躇。尔祖肯构，同心有堂。甥馆伊谁，陈琳孔璋。叹息代迁，春雨秋霜。觌尔好修，门阀弥光。清时筮仕，喜与子同。所嗟歧路，自此西东。子趋泔海，吾往平江。不有塞鸿，芳讯孰通。别且万里，赠子何言。仕比涉川，学如登山。仕学相须，今古同然。共期努力，毋忝厥先。
何氏弟衷远宦滇南矢言送之爰念祖德和赠长沙公族祖四章
作者：陈履
朝代：明
体裁：四言诗

思我与子，二姓匪疏。异流同源，曷求其初。祖德长存，不与世徂。眷言念之，对子踌躇。（一章）尔祖肯构，同心有堂。甥馆伊谁，陈琳孔璋。叹息代迁，春雨秋霜。觌尔好修，门阀弥光。（二章）清时筮仕，喜与子同。所嗟歧路，自此西东。子趋泔海，吾往平江。不有塞鸿，芳讯孰通。（三章）别且万里，赠子何言。仕比涉川，学如登山。仕学相须，今古同然。共期努力，毋忝厥先。（四章）
偕思成游焦山有作
作者：陈履
朝代：明

胜地标浮玉，岿然俯大江。波光生殿阁，树色隐幡幢。鸟听经声下，龙随法钵降。尘劳惭未息，回首怅飞艭。
允传丛兰馆燕集
作者：陈履
朝代：明

兰馆依蓬岛，萧然远俗喧。幽居疑蒋径，长啸失苏门。意气频看剑，遭逢暂倒尊。祇怜江上路，怅别欲消魂。
再酬艾汝会秀才
作者：陈履
朝代：明

我居南海湄，君住西江沚。相去天一涯，踪迹渺难拟。自从挟策上皇州，十年几渡西江水。西江江水清且深，云间秀出多峰岑。往来维舟重凝眺，山川云物系我心。地灵自是应人杰，仰止高山怀往哲。祥麟威凤满郊原，芳躅高踪远相轶。此地衣冠宋代强，雄文杰出称欧阳。文山忠烈昭天地，至今日月争辉光。后来豪杰森森起，贤名俱是标青史。金牛高蹈称一峰，玉铉勋庸羡东里。近时罗邹世羽仪，儒雅风流予所师。只今群公俱已矣，吁嗟逸驾谁堪追。吉州此日信多士，瑰奇见尔龙门子。振藻人传白雪声，班荆我识青云器。羁栖俱在黄金台，日暮过逢把酒杯。醉来时把珠玑吐，星辰错落青天开。怜君行年未四十，深壑神龙正方蛰。匣中剑跃风雨鸣，笔底诗成鬼神泣。丈夫出处会有时，转眼便是风云期。岂但文章埒班马，直须事业等龙夔。自笑清狂何所有，意气相逢却非偶。长篇赠我重南金，高谊看君齐北斗。
冬夜宿崇觉寺
作者：陈履
朝代：明

长年疲道路，此夕款山门。定后除僧榻，灯前具客餐。天空馀雪色，地僻断尘喧。明发驱车去，幽怀那可论。
凭虚阁晚眺
作者：陈履
朝代：明

崚嶒高阁接禅林，阁前古木何萧森。秋风已燥郊野色，落日时闻钟磬音。载酒可能忘夙病，逢人偏得称床心。休论六代豪华事，回首江山自古今。
出都怀黎伯华选部
作者：陈履
朝代：明

端笏辞燕阙，摇旆指吴门。去国一惆怅，悠然销旅魂。更念平生欢，展转增愁烦。夙昔在交游，意气侠乾坤。共际风云会，振翮厉高骞。岂知中道离，奄忽岁月奔。顷来入燕市，握手叙寒暄。升沈却有分，身世共堪论。且与歌白雪，聊复倒青尊。感此殷勤意，一一中心存。须臾又长别，羽翼各翩翩。愿言慎自爱，努力答明恩。
别何进伯表兄
作者：陈履
朝代：明

别君浈水上，且与尽离觞。此去乡园隔，谁怜道路长。江流秋浩浩，城树晚苍苍。莫作骊驹曲，行人易断肠。
别弟德本
作者：陈履
朝代：明

酌酒英州道，临风泪满裾。南还难舍汝，北去重愁予。祇为微名累，翻令定省疏。季方应念此，晨夕奉兴居。
卧病已经弥月递运大使姑苏陆一鲸念余尝仕其郡数来问讯余心嘉其谊也病起因赋四韵示之
作者：陈履
朝代：明

玄冬卧病倏经春，孤署萧然断四邻。喜有旧游从仕客，频来问馈见情亲。淮阳向说思何武，河内曾闻借寇恂。今古人心如一日，却惭衰薄负殷勤。
厓山吊古
作者：陈履
朝代：明

宋帝乘舆南狩日，厓门山色郁嶙峋。拟凭冠履回天步，岂谓旌旗仆海滨。周社讵令移九鼎，商家犹喜见三仁。行朝故迹千年在，异代瞻依倍怆神。
又游张氏园得西字
作者：陈履
朝代：明

清赏追河朔，名园得郭西。登台苍霭合，徙席绿阴齐。地僻喧俱寂，花深径欲迷。尘劳如暂息，应此托幽栖。
双节诗
作者：陈履
朝代：明

湘竹当年怨，柏舟终古悲。乾坤一回首，孤节何离离。罗浮嵯峨拂苍霭，下看精卫填南海。化为飞雨天上来，翻作刘家妇姑泪。姑年才壮翁不存，茕茕孤孀独在门。辛勤抚孤拟成立，誓言报翁在九原。姑年长大喜有妇，谁知身命随朝露。眼枯血泪心肝摧，妇生只为姑年暮。一家姑妇两凄然，哭声断续层云边。柏舟湘竹事未泯，峥嵘双节堪流传。嗟予感叹不能已，激昂下泪裁新篇。
古意
作者：陈履
朝代：明

少小出香闺，与君初结缡。愿言永欢好，窃比连理枝。忽君有行役，顷刻成分离。掩涕以相送，目断天一涯。屈指君去后，流光迅如驰。春花几荣谢，秋月几盈亏。君行杳何处，寂寞无音徽。看彼参与商，恻恻空长悲。
周公化过集渔阳署中适红药盛开共酌花下得重字
作者：陈履
朝代：明

蓟北春深翠紫重，何来词客此过从。元龙豪气应无赖，公瑾风流岂易逢。槛外柔飔回野马，花边香霭散游蜂。浮生自尔须行乐，况是当歌意未慵。
和别徐太室先生
作者：陈履
朝代：明

海曙楼高绿野深，洞门修竹自阴阴。烟霞昼掩春长在，风雨时闻龙一吟。晚节黄花开满径，高秋青桂喜成林。芳尊数倒欢无尽，怅别翻怜病客心。
和别王凤洲先生
作者：陈履
朝代：明

十载江湖望帝乡，讵期清署趣为郎。宦情自付沧洲远，行色谁分白雪光。海内文章唯左马，山中巾屦几裘羊。近闻天上夔龙会，早晚需君缀雁行。
和劝农六章
作者：陈履
朝代：明

天职生物，地职养人。裁成辅相，职为圣真。兹曰三才，一理所因。地平天成，我思古人。亩亩高原，宜尔黍稷。眷此泽国，嘉稻斯殖。惟水利农，亦以害穑。水患既蠲，民乃可食。余起海滨，跋涉川陆。帝命来吴，令佐熙穆。官守不恪，焉逭斥逐。是用虚怀，询于耆宿。众靡惮劳，劳暂逸久。联尔比邻，结尔同耦。固尔堤防，易尔田亩。谋则协心，作则胼手。农夫望岁，冀勿空匮。无鳏厥官，时余所冀。百川告驯，灾害不至。庶免素餐，祛我中愧。莫匪王事，农务奚鄙。宗伯硕人，实迪余履。通力合作，选农遗轨。尔众听之，嘉言洵美。
和劝农六章
作者：陈履
朝代：明
体裁：四言诗

天职生物，地职养人。裁成辅相，职为圣真。兹曰三才，一理所因。地平天成，我思古人。（一章）亩亩高原，宜尔黍稷。眷此泽国，嘉稻斯殖。惟水利农，亦以害穑。水患既蠲，民乃可食。（二章）余起海滨，跋涉川陆。帝命来吴，令佐熙穆。官守不恪，焉逭斥逐。是用虚怀，询于耆宿。（三章）众靡惮劳，劳暂逸久。联尔比邻，结尔同耦。固尔堤防，易尔田亩。谋则协心，作则胼手。（四章）农夫望岁，冀勿空匮。无鳏厥官，时余所冀。百川告驯，灾害不至。庶免素餐，祛我中愧。（五章）莫匪王事，农务奚鄙。宗伯硕人，实迪余履。通力合作，选农遗轨。尔众听之，嘉言洵美。（六章）
和怨诗楚调
作者：陈履
朝代：明

浮生渺无际，宦海何茫然。一仕更雨朝，三令垂十年。半剌再入吴，况复逢时偏。向岁尸兵防，此日司农田。姓字挂府僚，踪迹縻郊廛。鞅掌废晨餐，焦思耿宵眠。世情逐湍改，事变与时迁。伤今既非古，看后宁如前。辉辉石湖月，漠漠洞庭烟。愿言从此去，避位让才贤。
和答傅侍御伯俊
作者：陈履
朝代：明

与子一为别，星华几度移。论心空有约，促膝更无期。歧路青骢远，关河白雁迟。此时频怅望，何处侍襜帷。未并登台酌，先传出塞诗。清音谐玉律，秀色亚琼枝。可笑边城客，来从粤海湄。形容君莫问，衰鬓渐如丝。
和答庞参军六章寄赠刘楚相子敦
作者：陈履
朝代：明

忆昔海阳，我勤簿书。君至自楚，我心则娱。茹蘖示操，哦松名居。矫矫玉珂，人中衡庐。君本世胄，才为世珍。匪矫匪傲，温其可亲。吐英露华，裨余劣人。赫赫贤声，明作照邻。相助为理，夙夜孜孜。我有阙遗，君则补之。彼此和衷，播于声诗。声诗云何，无邪尔思。余遘闵凶，倏与子分。掩涕相送，戚然不欣。迢迢粤树，英英楚云。贻我简书，塞鸿时闻。君既宰邑，单父琴鸣。膏泽斯降，甘霖载零。今古循良，莫之与京。倾耳弦歌，子心则宁。长沙贾傅，我闻其风。谁则为之，绛灌在中。赫赫楚藩，好贤有终。君德无瑕，宜裨王躬。
和答庞参军六章寄赠刘楚相子敦
作者：陈履
朝代：明
体裁：四言诗

忆昔海阳，我勤簿书。君至自楚，我心则娱。茹蘖示操，哦松名居。矫矫玉珂，人中衡庐。（一章）君本世胄，才为世珍。匪矫匪傲，温其可亲。吐英露华，裨余劣人。赫赫贤声，明作照邻。（二章）相助为理，夙夜孜孜。我有阙遗，君则补之。彼此和衷，播于声诗。声诗云何，无邪尔思。（三章）余遘闵凶，倏与子分。掩涕相送，戚然不欣。迢迢粤树，英英楚云。贻我简书，塞鸿时闻。（四章）君既宰邑，单父琴鸣。膏泽斯降，甘霖载零。今古循良，莫之与京。倾耳弦歌，子心则宁。（五章）长沙贾傅，我闻其风。谁则为之，绛灌在中。赫赫楚藩，好贤有终。君德无瑕，宜裨王躬。（六章）
和答张景宜孝廉
作者：陈履
朝代：明

泽国秋高白雁来，故人怀抱此时开。为怜八月乘槎客，更有三都作赋才。寄隐且仍裘马地，留题应满凤凰台。不堪歧路频回首，愁绝西风画角哀。
和答梅禹金
作者：陈履
朝代：明

望望苍洲水竹居，问奇遥忆子云庐。山中丛桂堪招隐，江上双鱼几寄书。牢落风尘空感慨，清游消息定何如。石湖烟树俱无恙，拟扫松阴待小车。
和答潘伯登
作者：陈履
朝代：明

忆昔交欢日，风云际北征。樗材惭独陋，琼树借馀清。近说扬雄宅，遥迁陆贾城。川原频入望，岁月转堪惊。未睹河东赋，先传邺下名。长篇浑古调，短律谢新声。忧世心逾壮，逢人意尽倾。襟怀罗大块，梦寐谒承明。儒雅真时彦，才猷信国英。况当侧席日，不用请缨行。多病嗟迟暮，何心羡宠荣。祇应披敝褐，聊尔逐华旌。万里随羁路，三春上帝京。看君承燕对，为悉海滨情。
和答黎君华
作者：陈履
朝代：明

挟策言从帝里游，风尘回首任扁舟。天涯可奈王孙草，驿路空怜季子裘。望里浮云春漠漠，吟边芳草晚悠悠。相过不尽论文意，漫对青尊一破愁。
和酬丁柴桑二章赠临清周贰守干周名家子也以贡入仕而为卑官余欲广其志和是诗赠之
作者：陈履
朝代：明

行道悠悠，曷维其止。名家之驹，行必千里。范尔驰驱，爱自兹始。王道荡荡，古今所由。上曷以喜，下曷以忧。忧乐同民，政是用休。惟此鲁邦，惬君壮游。
和酬丁柴桑二章赠临清周贰守干周名家子也以贡入仕而为卑官余欲广其志和是诗赠之
作者：陈履
朝代：明
体裁：四言诗

行道悠悠，曷维其止。名家之驹，行必千里。范尔驰驱，爱自兹始。（一章）王道荡荡，古今所由。上曷以喜，下曷以忧。忧乐同民，政是用休。惟此鲁邦，惬君壮游。（二章）
和陶停云四章怀吴中友人
作者：陈履
朝代：明

行道迟迟，以风以雨。眷言吴门，千里修阻。摇摇扁舟，孤篷独抚。临风怀人，终夕延伫。沧江之上，烟树空濛。云閒幽谷，月湛澄江。中有美人，寄傲南窗。我之来兮，愿言尔从。池草春绿，庭树秋荣。嗟我美人，有媚余情。爰戒方舟，速速于征。期对尊酒，话我平生。蝉鸣哕哕，自彼林柯。残暑将退，凉风渐和。思我友生，寤怀孔多。倏尔相见，欢如之何。
和陶停云四章怀吴中友人
作者：陈履
朝代：明
体裁：四言诗

行道迟迟，以风以雨。眷言吴门，千里修阻。摇摇扁舟，孤篷独抚。临风怀人，终夕延伫。（一章）沧江之上，烟树空濛。云閒幽谷，月湛澄江。中有美人，寄傲南窗。我之来兮，愿言尔从。（二章）池草春绿，庭树秋荣。嗟我美人，有媚余情。爰戒方舟，速速于征。期对尊酒，话我平生。（三章）蝉鸣哕哕，自彼林柯。残暑将退，凉风渐和。思我友生，寤怀孔多。倏尔相见，欢如之何。（四章）
哭德本弟
作者：陈履
朝代：明

十年踪迹故山违，万里间关客路归。本为看云频趣驾，岂知到日独沾衣。秋风鸿雁行中断，春草池塘梦乍非。宦海飘零吾已倦，况堪衰病酹斜晖。清时遁迹寄樊邱，卜筑林塘幽更幽。行乐尔今成鹿梦，栖迟谁与并菟裘。高云锦石空相映，翠竹黄花祇自愁。惆怅原鸰杳何处，凄风萧飒咽松楸。
哭德本弟·其一
作者：陈履
朝代：明

十年踪迹故山违，万里间关客路归。本为看云频趣驾，岂知到日独沾衣。秋风鸿雁行中断，春草池塘梦乍非。宦海飘零吾已倦，况堪衰病酹斜晖。
哭德本弟·其二
作者：陈履
朝代：明

清时遁迹寄樊邱，卜筑林塘幽更幽。行乐尔今成鹿梦，栖迟谁与并菟裘。高云锦石空相映，翠竹黄花祇自愁。惆怅原鸰杳何处，凄风萧飒咽松楸。
哭祁羡仲
作者：陈履
朝代：明

惨淡霾云暗大荒，海天愁思总茫茫。寻常侠气还谁在，生死交期祇自伤。岁月无情堪涕泪，乾坤何处问行藏。几回肠断茆溪路，衰草寒烟共夕阳。
喜郭生元实见过
作者：陈履
朝代：明

秋尽清溪冷，淩风鹢舫来。顿教牢落意，得藉笑谈开。尔解三生话，余怜二妙才。过逢原不易，归棹讵应催。
嘉禾道中
作者：陈履
朝代：明

语溪东去接槜李，一望迢迢将百里。问谁夜泛不知疲，岭海狂生语溪吏。自来此地两春秋，吏事不治空怀忧。簿书期会纷来往，白日奔趋夕未休。一叶轻舟驾双棹，逐电追风期速到。三老寒宵迥不眠，群夫踏尽严霜道。石门咫尺连皂林，同乡高含时相寻。不羡秋风乘博望，宁誇雪夜下山阴。人生漂梗应难住，明日行踪定何处。汉闼积薪那足论，庄园梦蝶聊堪语。归来且自酌流霞，搔首蓬窗对月华。江湖吏隐尽快意，三山何处访仙家。
夏日忆家园
作者：陈履
朝代：明

大火未西流，暑气苦蒸涩。狂风捲长衢，浮埃莽相袭。回马避高贵，奔驰似湍急。咫尺无旁径，望门屏息立。垂缦蔽全面，须眉尽沾湿。伥伥随隶人，辰出申乃入。翻忆故园居，萧然远城邑。绿树荫可依，清池净堪挹。任意渔与樵，嚣尘杳难及。愿言返初衣，逍遥理蓑笠。
寂居蓟门岁聿云暮爰睹栖鸟怅然兴怀和归鸟四章
作者：陈履
朝代：明

嗟嗟倦鸟，夕投风林。岂无故栖，远隔云岑。欲求友声，孰明其心。聊尔戢翼，息此丛阴。嗟嗟倦鸟，载鸣载飞。云霄既遐，霜林焉依。顾瞻南枝，矢言遄归。求匹时雏，庶几靡遗。嗟嗟倦鸟，从风徘徊。无心高翔，愿言卑栖。安得旧侣，同声和谐。爰止邱隅，惬哉夙怀。嗟嗟倦鸟，集于霜条。伊昔春明，园列荣标。振羽翩翩，鸣声交交。今如之何，奋翼为劳。
寂居蓟门岁聿云暮爰睹栖鸟怅然兴怀和归鸟四章
作者：陈履
朝代：明
体裁：四言诗

嗟嗟倦鸟，夕投风林。岂无故栖，远隔云岑。欲求友声，孰明其心。聊尔戢翼，息此丛阴。（一章）嗟嗟倦鸟，载鸣载飞。云霄既遐，霜林焉依。顾瞻南枝，矢言遄归。求匹时雏，庶几靡遗。（二章）嗟嗟倦鸟，从风徘徊。无心高翔，愿言卑栖。安得旧侣，同声和谐。爰止邱隅，惬哉夙怀。（三章）嗟嗟倦鸟，集于霜条。伊昔春明，园列荣标。振羽翩翩，鸣声交交。今如之何，奋翼为劳。（四章）
寄寿蔡姊丈日省
作者：陈履
朝代：明

望望梅关道路长，几回遥见少微光。风尘作吏心应懒，水月从君意未忘。北海青尊涵暮色，东篱黄菊散秋芳。何当拂袖烟霞里，直取南山佐寿觞。
寄寿黎惟敬先生
作者：陈履
朝代：明

乡关松菊渺天涯，望望停云系所思。万里冥鸿看缥缈，三秋松桂想葳蕤。山中合有丹砂诀，海内争传白雪词。况是干霄琼树在，春晖今满凤凰池。
寄怀杜临清端叔
作者：陈履
朝代：明

遥忆清源胜，频年此旧游。孤城连岱岳，万户傍河流。杂遝通商地，繁华似帝州。慈仁逢杜母，民力想全休。
寄怀谭一丈迁居省中
作者：陈履
朝代：明

平生意气重相怜，末路风尘思渺然。世事纷纭宁避俗，交情寥落独忘年。海云黯黯屯高塔，城树苍苍拂远天。遥忆河桥酒家在，几回潇洒醉花前。越武城边江可怜，江花江水两茫然。故人一别经长夏，狂客相思似隔年。归渡几回随夕照，宾鸿初下报秋天。不堪西望频搔首，惆怅汀兰岸柳前。
寄怀谭一丈迁居省中·其一
作者：陈履
朝代：明

平生意气重相怜，末路风尘思渺然。世事纷纭宁避俗，交情寥落独忘年。海云黯黯屯高塔，城树苍苍拂远天。遥忆河桥酒家在，几回潇洒醉花前。
寄怀谭一丈迁居省中·其二
作者：陈履
朝代：明

越武城边江可怜，江花江水两茫然。故人一别经长夏，狂客相思似隔年。归渡几回随夕照，宾鸿初下报秋天。不堪西望频搔首，惆怅汀兰岸柳前。
寄怀郑民部思成兼以订约次陶示周续之祖企谢景夷三郎韵
作者：陈履
朝代：明

与子一为别，中怀寡所欣。尔耽故园乐，谁念异乡人。流萍日漂泊，泛泛无依因。已惊朱夏徂，又见玄冬臻。举首望天际，鸿声杳难闻。忆昔当路歧，把袂各殷勤。为言吴与越，两地即比邻。我有木兰舟，俟子太湖滨。
寄怀陈喻二使君次陶答庞参军韵
作者：陈履
朝代：明

倾盖逢时彦，喜意信难言。岂知须臾间，分手自名园。别来清溪上，长歌伐木篇。停云宛在目，矫思尚依然。流萍悲浪迹，合璧忆良缘。兰芬日云远，樗怀时自宣。驰驱总王路，仰止只高山。还期各努力，珍重惜华年。
寄汪禹乂
作者：陈履
朝代：明

与子一为别，翻然忆旧游。停云何袅袅，过雁故悠悠。蒲柳惊秋暮，芝兰入梦幽。閒居知有赋，宁惜慰离愁。
寒食偕郑思成洪天章张献可游西山憩曾金吾子聘别墅得城字
作者：陈履
朝代：明

清游那易得，况复值春明。喜遂青山约，因寻白社盟。烟霞狂客思，鸡黍主人情。归路酣歌发，联镳月满城。
寿高汝调明府
作者：陈履
朝代：明

锦城词客颜如玉，元是名家千里足。岭海清狂落魄生，相逢宦路倾心目。云霄羽翼总堪怜，烟水浮槎思渺然。漂泊偶同尘外侣，风流争羡酒中仙。去年并赏燕台雪，今年共酌桐溪月。身世悠悠任转蓬，休论蓂荚知时节。只今风日正清和，西望瑶池瑞气多。竹叶椒花远相媚，华堂歌舞兴如何。雅游亦有清莲客，意气平生称莫逆。南飞一曲奏当筵，写入丹青照瑶席。庭前玉树出风尘，天上祥云护大椿。世事沧桑宁足问，但教长醉八千春。
将趋练祁观河闻直指使至中道而返
作者：陈履
朝代：明

星槎宵向练城飞，羽檄晨催彩鹢归。可是山阴乘兴尽，却教河朔赏心违。浮踪到处随漂泊，歧路由来有是非。安得扁舟从此去，五湖鸥鸟共忘机。
小金山谒东坡祠
作者：陈履
朝代：明

金鳌山上妙高台，迁客行祠傍水开。此日炎方留胜迹，当年清禁羡奇才。云深古刹禅钟静，月上疏林老鹤回。几度临风荐蘋藻，不堪瞻眺重徘徊。
尘外楼燕集得微字
作者：陈履
朝代：明

高楼一上思依依，笑倚琼枝愿不违。悬榻可堪怜寂寞，开尊偏喜对芳菲。风生睥睨烟光淡，雨过阶除暑气微。为问登临能赋者，座中谁似谢玄晖。
山矾障
作者：陈履
朝代：明

山矾䆗以窱，花木郁萧森。一障红尘隔，幽人何处寻。
岁甲子叛兵犯广州师大溃将失律也慨然赋之以纪其事
作者：陈履
朝代：明

粤徼烽烟起，炎飙薄广州。霾云迷海岸，腥浪激河流。贾竖窥戎旆，儒生俯敌楼。更怜西北将，持檄漫登舟。世步逢多难，真遗玉食忧。连环当日计，借箸几人筹。共睹车前辙，谁从野外谋。鲸波犹恶甚，病客未销愁。虎门烟浩渺，山色望中昏。杀气兼天黑，凶涛拍海浑。鲸鲵终褫魄，魑魅总游魂。痛绝三城外，萧条几处村。闾阎闻抚寇，仪帛出官庭。却遣幕中吏，翻从海上行。元戎空仗钺，岳伯漫专城。抚事堪流涕，临风欲请缨。
岁甲子叛兵犯广州师大溃将失律也慨然赋之以纪其事·其三
作者：陈履
朝代：明

虎门烟浩渺，山色望中昏。杀气兼天黑，凶涛拍海浑。鲸鲵终褫魄，魑魅总游魂。痛绝三城外，萧条几处村。
岁甲子叛兵犯广州师大溃将失律也慨然赋之以纪其事·其二
作者：陈履
朝代：明

世步逢多难，真遗玉食忧。连环当日计，借箸几人筹。共睹车前辙，谁从野外谋。鲸波犹恶甚，病客未销愁。
岁甲子叛兵犯广州师大溃将失律也慨然赋之以纪其事·其四
作者：陈履
朝代：明

闾阎闻抚寇，仪帛出官庭。却遣幕中吏，翻从海上行。元戎空仗钺，岳伯漫专城。抚事堪流涕，临风欲请缨。
峡山飞来寺
作者：陈履
朝代：明

古寺凭山峡，飞来定几秋。猿环闻去远，松筱自深幽。游兴知无限，行踪苦未休。倚篷漫舒啸，独酌对江流。
广陵访欧博士桢伯
作者：陈履
朝代：明

烟水长芙蕖，芜城五月初。为怜羁旅客，来访广文居。问字怀偏切，论文兴有馀。三年殊契阔，一见重踌躇。地僻堪留客，官閒可著书。吟轩饶苜蓿，讲肆落鳣鱼。宦业休论薄，时名信不虚。芝兰争秀发，桃李自扶疏。行迹惭漂梗，归心忆敝庐。漫将牢落意，聊向故人摅。春殿开金马，天门敞石渠。悬知汉家诏，早晚召严徐。
得欧桢伯书
作者：陈履
朝代：明

三年曾访广文居，别后停云怅有馀。愁病重悬千里梦，殷勤偏喜一缄书。定知讲肄经生满，却奈诗坛左席虚。闻道汉庭念幽侧，石渠何日召相如。
得王百谷书
作者：陈履
朝代：明

秋风南雁下翩翩，传得梁园白雪篇。握里灵蛇堪借色，管中文豹未窥全。登楼作赋怜清况，入署含香笑暮年。屈指重逢何处是，春来期并泛湖船。
德清署中喜三广文过谈
作者：陈履
朝代：明

高城环列嶂，清署倚云岑。门少逢迎迹，邻多诵读音。看山情共远，悬榻意难任。忽接文儒话，悠然见道心。
怀丁观察见心
作者：陈履
朝代：明

清朝持斧自雄才，却借搴帷蜀道回。万里山川看握节，十年霄汉望登台。天涯落日双蓬鬓，江上秋风几酒杯。为忆芙蓉花下醉，思君无那重徘徊。
怀万伯武兼简沈君典
作者：陈履
朝代：明

扁舟落日渺愁予，烟树苍苍万里馀。藻思早看悬梦笔，芳年犹自怅公车。芙蓉江上秋将晚，鸿雁天边影渐疏。为问青云旧仙侣，肯将词赋荐相如。
怀劳比部惟敏
作者：陈履
朝代：明

曾忆离尊对夕晖，临歧无那思依依。别来落叶飘丹壑，望里寒云满翠微。孤梦每悬归路远，浪游偏与故人违。洞庭烟水秋应好，几欲凭君问钓矶。
怀姚太守熙载
作者：陈履
朝代：明

仙郎早岁握灵蛇，文藻翩翩散彩霞。五马忽看乘晓月，一尊仍喜对秋花。征帆汉水天河远，归路枫林日驭斜。世事悠悠君莫讶，乘风吾欲问胡麻。
怀梁白楼
作者：陈履
朝代：明

依微云树渺江滨，忆尔梁鸿独隐沦。放浪烟霞双短鬓，徜徉天地一閒身。即看兰萼先春发，更有梅花照眼新。白社风流词客在，那能不共醉芳辰。
怀袁京兆文谷
作者：陈履
朝代：明

春风曾忆倚琼枝，回首分携在路岐。每见停云添怅望，几回明月寄相思。栖迟自笑冯唐老，萧瑟谁堪宋玉悲。何日相逢邵公饮，高谈碣石尽襟期。
怀谭祁李三山人
作者：陈履
朝代：明

羊城几度重经过，得意三休意若何。贳酒邻家聊共醉，论诗客坐漫高歌。人情漠漠交游少，世事悠悠感慨多。别后空山怜独卧，夜深看月上藤萝。
怀项涤川文学元沧
作者：陈履
朝代：明

当年同结绶，寄迹海阳城。相逢一倾盖，欢好如生平。各无世俗态，同有古人情。笑我簿书苦，见君心目清。春色桥门里，看看桃李荣。倏忽三年隔，回首怅风萍。白岳新都胜，与君几跻攀。独随孤雁往，同招五老还。飞涧挹清泉，天门扣玄关。挥手摩青冥，恍觉非人寰。别君一以远，回望空长叹。缄情欲相寄，何处问飞翰。
怀项涤川文学元沧·其一
作者：陈履
朝代：明

当年同结绶，寄迹海阳城。相逢一倾盖，欢好如生平。各无世俗态，同有古人情。笑我簿书苦，见君心目清。春色桥门里，看看桃李荣。倏忽三年隔，回首怅风萍。
怀项涤川文学元沧·其二
作者：陈履
朝代：明

白岳新都胜，与君几跻攀。独随孤雁往，同招五老还。飞涧挹清泉，天门扣玄关。挥手摩青冥，恍觉非人寰。别君一以远，回望空长叹。缄情欲相寄，何处问飞翰。
怀顾给谏惟睿
作者：陈履
朝代：明

紫禁黄扉一近臣，归来休沐倏经春。斗间曾识丰城剑，眼底宁知汉闼薪。回首尔应依日月，逢人吾自任风尘。青尊忽忆新秋醉，夜夜相思入梦频。
挽曹仲宣祠部
作者：陈履
朝代：明

祠官衔命自蓬莱，共说翩翩子建才。忽睹郎星天上堕，虚传使节日边回。楚山云色经春黯，淮海涛声入夜哀。欲拟招魂无限意，西风萧飒若为裁。
挽皇甫司勋
作者：陈履
朝代：明

司勋家业擅江东，六代文章老益工。正拟登坛盟上国，讵知骑尾双长风。云鸿消息虚无里，海鹤精神想像中。目断吴门堪涕泪，怜才伤往古今同。
挽程仲木
作者：陈履
朝代：明

曾许才名北斗齐，可堪挥泪夕阳西。虞翻竹箭才空美，伯乐骅骝望转迷。但有遗书藏白岳，从教高阁隐青藜。束刍未寄心先折，愁绝山中宿草萋。
日至集陈诚甫宅
作者：陈履
朝代：明

客里逢长至，名园绮席开。为怜千里聚，况有二难才。且共金尊醉，从教玉漏催。高斋悬榻在，知不厌频来。
昆山纪游因奉潘印川先生
作者：陈履
朝代：明

泽国晴曛散晓寒，名园临眺旅怀宽。堂开绿野红尘隔，路入丹崖紫气蟠。林外溪流通沆漭，台前树色倚巑岏。主人正系苍生望，未拟东山卧谢安。苕上山川何壮哉，上卿池馆此中开。松崖风起涛声沸，萝径烟消翠色来。洚水几年勤禹稷，名园何日集邹枚。清狂游兴应无尽，愧乏登高作赋才。
昆山纪游因奉潘印川先生·其一
作者：陈履
朝代：明

泽国晴曛散晓寒，名园临眺旅怀宽。堂开绿野红尘隔，路入丹崖紫气蟠。林外溪流通沆漭，台前树色倚巑岏。主人正系苍生望，未拟东山卧谢安。
昆山纪游因奉潘印川先生·其二
作者：陈履
朝代：明

苕上山川何壮哉，上卿池馆此中开。松崖风起涛声沸，萝径烟消翠色来。洚水几年勤禹稷，名园何日集邹枚。清狂游兴应无尽，愧乏登高作赋才。
春夜集张幼于宅观灯醉后放歌
作者：陈履
朝代：明

吴中高士张壶梁，雄才藻思世莫当。生平好客拟郑庄，邀欢折简披琳琅。春风嘘暖回金阊，大开绮席文起堂。华灯四壁灿灿光，庭前遝沓喧笙黄。盘羞纷错品异常，尊醪湛冽称琼浆。梨园年少施红妆，霓裳一曲酒百觞。主人情深兴复长，不放阁后穷宾亡。飞觞流斝频相将，座客酩酊夜未央。伫看火树照大荒，须臾兔魄沈西方。百年此曾能几场，当筵醉客宁辞狂。
春日偕刘郡丞过徐藩参园亭遂辱留酌
作者：陈履
朝代：明

郡斋稀吏事，并驾出乘春。散步入芳园，清幽绝嚣尘。主人雅多情，呼童喜留宾。开尊临清涟，振衣陟嶙峋。梅坞香正飘，篁丛色方新。登阁俯翠微，怡然畅心神。周览景物佳，更对华筵珍。清歌出兰房，曼声遏行云。闻君恣窈窕，妙舞起缤纷。把臂罄交欢，飞觞莫辞贫。良辰不易逢，胜赏可谁论。安得息尘劳，日日来车轮。
春日怀高博士正甫
作者：陈履
朝代：明

春风此日到桥门，桃李参差日下蕃。璧水晴光生讲席，青藜夜色散词垣。官无俗累名应重，学有心源道自尊。两地相思惭委吏，几回搔首欲销魂。
春日过何侍御园亭
作者：陈履
朝代：明

漆园池馆枕清溪，上有词人翰墨题。兰桂香风当席满，松萝佳色入帘低。日长玄室酣龙卧，春早芳林听鸟啼。地主多情能爱客，一尊移对画楼西。
春日过徐氏园亭观梅
作者：陈履
朝代：明

泽国春归早，芳园乍放梅。偶缘幽兴发，为访故人来。疏影横侵席，清香细入杯。花神不厌客，明日再登台。
春日邀彦吉集烟雨楼漫赋
作者：陈履
朝代：明

秀州城南烟水多，当年此地频经过。同游俱是高阳侣，临风呼酒还悲歌。湖上高楼锁烟雨，步久荒凉已非故。周遭雨浦只菰蒲，来往烟汀但鸥鹭。此时游客皆大惊，一方胜乐徒有名。酒酣倚剑湖天暮，唏嘘感叹空含情。不堪岁月随流水，世路萍踪渺难拟。镜里星霜十二秋，眼中烟水三千里。今日重来觅旧游，更邀词客同登楼。雕窗洞豁霞光入，绮槛交疏翠色浮。翠色霞光纷不了，词客凭虚骋吟眺。豪怀勃勃薄青霄，共倚春风发长啸。人间世事多乘除，向时感慨今欢娱。与君共进杯中物，风光此后知何如。
春雪
作者：陈履
朝代：明

东风拂拂送瑶华，散入长安百万家。北极层阴看尽敛，西山积素望偏赊。寒光倒映银河浅，清影轻摇玉树斜。闻有仙郎歌郢曲，梁园词赋讵应誇。
望九华山怀卢青阳君叙
作者：陈履
朝代：明

九华山色郁苍苍，拟访青莲意未偿。异代风流怜寂寞，千秋词赋有辉光。卧游自笑驰情远，坐啸谁当引兴长。知尔政成多暇日，时时窗岫对壶觞。
村居杂咏
作者：陈履
朝代：明

海岸潮生渔艇归，家家持得鳜鱼肥。村翁亦有临渊思，学把纶竿坐钓矶。
梁思立谭永明梁公益偕宗弟忠甫出饯林氏水楼赋别得中字
作者：陈履
朝代：明

三城烟雨昼空濛，共上江楼思不穷。多病岂堪千里别，故人犹喜一尊同。潮声泬濊虚檐外，山色依稀杳霭中。此后登临饶乐事，能忘湖海有孤篷。
次韵答皇甫司勋子循
作者：陈履
朝代：明

清朝词赋旧名家，腹笥争传富五车。海内声华悬彩笔，山中真诀秘丹砂。疏狂自怅过从晚，老大犹将意气誇。朝市豪华君莫问，且耽初服啸烟霞。
水晶庵同思成听琴
作者：陈履
朝代：明

梵宇凭江浒，江流入望平。僧居尘鞅外，庵借水晶名。玉露迸空下，冰弦入夜清。坐看山月上，照见慧莲生。
江上阻风贻同舟诸子
作者：陈履
朝代：明

去国三春暮，还家万里程。不堪孤棹客，心折怒涛声。树杪浮云暗，天边野烧明。同游能赋者，相对总含情。
江都道中和答潘伯登
作者：陈履
朝代：明

泛泛江都棹，河平水不流。閒情添客路，春色忆皇州。未访琼花胜，聊携宝剑游。知君有高抱，期作济川舟。
清浦行贻屠长卿明府
作者：陈履
朝代：明

长夏平江江水生，乘骢使者下娄城。中流鼓角阗云起，夹岸旌旗耀日明。舟人指点云间路，极目迢迢渺烟树。淀湖东去泖湖连，彩鹢淩风可飞渡。郡中俗吏时相随，胜览奇观意不违。八月星槎那可拟，五湖烟水却偏宜。扬舲击楫欢无赖，放怀已在风尘外。水底鱼龙吐碧波，天边云日舒晴霭。蓬窗兀坐思如何，今古悠悠一瞬过。陂称仆射殊应羡，湖号郎官信足多。郡吏此时凭远兴，往昔清游似堪并。欲取沧溟作酒杯，浑忘消渴相如病。讵知人事却难常，恍惚神灵已渺茫。忽惊波浪兼天涌，四顾霾云迷日光。绣斧飙驰杳何处，怅望楼船隔烟渚。漂泊无端更问津，日暮间关入青浦。青浦新开百里城，逶迤雉堞晚云平。喜逢仙令劳相问，凫舄翩翩剑佩横。世路过从良不易，邂逅交驩曾有几。班荆倾盖古人情，此日逢君怜意气。对酒休论宦海赊，萍踪梗迹向无涯。与君且酌由拳月，暂时分手莫咨嗟。
清远峡中寄潘伯登
作者：陈履
朝代：明

扁舟荡桨出长峡，峡口寒江清可怜。夹岸峰峦开暝色，上方钟鼓散晴烟。同游漫忆清秋约，怅别惟应尽日眠。潘岳閒居能作赋，相思宁少尺书传。
渔阳署中旅怀
作者：陈履
朝代：明

搔首天涯旅思赊，萍踪无赖怅年华。雄心暗逐流云渺，倦眼徐看落日斜。迢递关河稀过雁，萧条边戍急悲笳。故园松菊今何似，愁绝归林树树鸦。
渡淮怀杨肖韩明府
作者：陈履
朝代：明

海上清明散羽翰，天边白日逐飞湍。狂踪自笑孤蓬转，侠气空馀宝剑寒。远水芙蓉风袅袅，高秋桂树露漙漙。不堪惆怅频回首，北斗清光夜夜看。
游小金山岁甲子叛兵犯广州师大溃将失律也慨然赋之以纪其事·其一
作者：陈履
朝代：明
体裁：五言律诗

粤徼烽烟起，炎飙薄广州。霾云迷海岸，腥浪激河流。贾竖窥戎旆，儒生俯敌楼。更怜西北将，持檄漫登舟。
湖上送曾明吾之武夷
作者：陈履
朝代：明

十年萍迹怅西东，此日湖山览眺同。合浦一珠悬夜色，延津双剑倚秋空。虚名总付浮云外，别思偏萦落照中。君到武夷穷九曲，新题宁惜寄飞鸿。
湘云径
作者：陈履
朝代：明

蒋径秋阴满，琅玕翠色环。莫云湘浦远，只在茂林间。
漳河道中怀梅禹金
作者：陈履
朝代：明

当年白岳伴清游，江石台空一苇浮。缥渺临风闻郢曲，殷勤歧路看吴钩。衰迟自笑潘郎病，摇落谁怜宋玉愁。东望宛陵烟树晚，朅来知尔气横秋。
灵岩篇
作者：陈履
朝代：明

吴中胜迹灵岩山，奇峰秀出侵云间。梦游几载空髣髴，闻来此日穷跻攀。山边古峒至今在，曾是西施此中醉。吴王履迹翳莓苔，僧智经坛锁苍翠。松涛万顷起高岑。洒似琴台弦上音。慈云掩映墨池净，慧绠难探石井深。伯图只今俱已矣，眼前唯见箭经水。狂来长啸海天空，安得凭虚访仙子。
灵济宫夜坐
作者：陈履
朝代：明

珠宫逢暑夜，独坐思无涯。旅服方裁葛，归期已及瓜。香销云影散，钟静斗杓斜。搔首不能寐，虚庭待月华。
燕台春草赋赠袁仲子归香山
作者：陈履
朝代：明

君从南海来，挟策游长安。玄冠高切青云丽，彩笔翻飞白雪寒。凤凰城下风光好，难兄官贵多文藻。迟日晴开棠棣华，轻烟静覆池塘草。池塘草色晚青青，词客时过谢氏庭。开尊明月出天上，娇歌一曲同君听。娇歌宛转肠应断，大堤芳草相撩乱。银灯照眼酒易醒，锦屏夜闪千花烂。忽惊云物尽年华，路上王孙苦忆家。与君俱是天涯客，相看莫怪还相嗟。此日春风回北阙，黄金台前草初发。正好过从散寂寥，何事旌旗又南粤。君归一路春草芳，到日春晖满北堂。青霄棣萼遥相忆，好音一寄云天长。人生亦是风萍尔，临歧不用多愁思。他年草色帝城春，策马看花待吾子。
王观察元德石汝重民部邀泛天津
作者：陈履
朝代：明

中流箫鼓沸楼船，海色苍苍接远天。览胜也应忘潦倒，济时真见属才贤。潮来爽气生衣上，日落斜晖到酒边。人世过逢原不易，临风无那思依然。
甘露园为宫詹何仁仲题
作者：陈履
朝代：明

上卿倡道楚江湄，千古云霄见羽仪。选胜恰当䢵子国，为园堪比习家池。共传绿野成堂日，正是青衿讲业时。砌畔丛兰如九畹，林端瑞露似三危。擎空奋有金茎色，拂汉今多玉树枝。玄圃烟光纷委藉，赤城霞采并昭垂。披图漫尔将乘兴，载酒凭谁可问奇。几度临风频怅望，新题先与订芳期。
甘露园为宫詹何仁仲题
作者：陈履
朝代：明
体裁：七言排律

上卿倡道楚江湄，千古云霄见羽仪。选胜恰当郧子国，为园堪比习家池。共传绿野成堂日，正是青衿讲业时。砌畔丛兰如九畹，林端瑞露似三危。擎空奋有金茎色，拂汉今多玉树枝。玄圃烟光纷委藉，赤城霞采并昭垂。披图漫尔将乘兴，载酒凭谁可问奇。几度临风频怅望，新题先与订芳期。
留别马水部德徵
作者：陈履
朝代：明

扁舟落日下任城，仙署过从玉树明。喜有尊罍如北海，更多词赋似南京。衰迟未少登临兴，握别难忘缱绻情。去去河桥重回首，愁看中夜斗牛横。
病
作者：陈履
朝代：明

一卧经旬日，萧然雨鬓疏。瘦腰怜沈约，病肺叹相如。客梦悬孤枕，乡心绕旧庐。况堪家万里，十月阻音书。
病中得周式时书
作者：陈履
朝代：明

尔去逢予病，无因送远行。据床怜一别，折简见多情。日落城乌静，风高塞雁鸣。相思不可见，空对月华明。
登吴城望湖亭
作者：陈履
朝代：明

孤亭俯江壖，弥望莽无际。秀色揽匡庐，澄光挹彭蠡。振衣展遐瞩，凉籁秋林起。怅此白日光，暗逐沧波驶。长啸复登舟，击楫中流逝。
登太白酒楼怀袁茂文学宪
作者：陈履
朝代：明

千载风流馀此地，十年漂泊记登楼。重来忽漫乘孤兴，一眺分明动旧愁。浮蚁几回添旅况，骑鲸何处恣仙游。凭高不尽清狂意，更欲题诗最上头。故人交谊自平生，意气翩翩北斗横。忽数当年游乐事，翻萦两地别离情。吴江日暮丹枫冷，粤峤秋高八桂荣。安得天涯重把袂，持杯问月话前盟。天畔遨游忆往年，谪仙楼上吊青莲。惊心清赏浑成梦，在耳玄谈半入禅。霜鬓萧疏空岁月，玉人迢递杳风烟。论文尊酒知何日，愁绝清霄北斗悬。
登太白酒楼怀袁茂文学宪·其一
作者：陈履
朝代：明

千载风流馀此地，十年漂泊记登楼。重来忽漫乘孤兴，一眺分明动旧愁。浮蚁几回添旅况，骑鲸何处恣仙游。凭高不尽清狂意，更欲题诗最上头。
登太白酒楼怀袁茂文学宪·其三
作者：陈履
朝代：明

天畔遨游忆往年，谪仙楼上吊青莲。惊心清赏浑成梦，在耳玄谈半入禅。霜鬓萧疏空岁月，玉人迢递杳风烟。论文尊酒知何日，愁绝清霄北斗悬。
登太白酒楼怀袁茂文学宪·其二
作者：陈履
朝代：明

故人交谊自平生，意气翩翩北斗横。忽数当年游乐事，翻萦两地别离情。吴江日暮丹枫冷，粤峤秋高八桂荣。安得天涯重把袂，持杯问月话前盟。
登端门楼
作者：陈履
朝代：明

端门峙前朝，峨峨侵云端。班趋切瞻向，可望不可攀。首夏当扫除，白日开重关。我来候纶音，咫尺迩天颜。言从荐绅徒，登跻纵奇观。崇墉一以陟，窈窕循朱栏。举手摩青霄，此身若飞翰。左窥閟宫严，右览皇社宽。圜丘屹南郊，城阙连西山。俯瞰十二衢，车马填阓阛。吁嗟皇居壮，亿载磐石安。愿言崇令德，念哉帝业艰。
盐官杂诗
作者：陈履
朝代：明

传闻瀛海上，真境有丹邱。眷此百雉城，乃在东海头。乾坤互嘘吸，潮汐无时休。凭高纵遐眺，大化总悠悠。庄周玩濠梁，孔子叹川上。触目见化机，冥心会玄象。我适东海游，逍遥息尘想。时看海上鸥，乘潮自来往。秦皇雄远略，巡游遍南垓。驻跸此山阿，登封望蓬莱。遣使海中去，冀与神仙来。仙人杳何去，怒涛空自哀。行水称神禹，四海以为壑。今此下民者，却谓侮予虐。驱石障洪涛，岁岁苦兴作。何时变桑田，为问东海若。
盐官杂诗·其一
作者：陈履
朝代：明

传闻瀛海上，真境有丹邱。眷此百雉城，乃在东海头。乾坤互嘘吸，潮汐无时休。凭高纵遐眺，大化总悠悠。
盐官杂诗·其三
作者：陈履
朝代：明

秦皇雄远略，巡游遍南垓。驻跸此山阿，登封望蓬莱。遣使海中去，冀与神仙来。仙人杳何去，怒涛空自哀。
盐官杂诗·其二
作者：陈履
朝代：明

庄周玩濠梁，孔子叹川上。触目见化机，冥心会玄象。我适东海游，逍遥息尘想。时看海上鸥，乘潮自来往。
盐官杂诗·其四
作者：陈履
朝代：明

行水称神禹，四海以为壑。今此下民者，却谓侮予虐。驱石障洪涛，岁岁苦兴作。何时变桑田，为问东海若。
秋日怀赵内翰汝师
作者：陈履
朝代：明

回瞻北斗羡名流，浪迹天涯怅远游。江上芙蓉惊欲暮，山中桂树恰逢秋。焚香想见丹心炯，梦笔悬知藻思幽。客里相思无那病，况因摇落不胜愁。
秋日江行怀祁羡仲
作者：陈履
朝代：明

秋色满江湖，长天散凉籁。游子有孤兴，扁舟此行迈。采采江上蘋，愿言贻所爱。美人渺何许，怅望青云外。
秋日陪曾孝廉明吾泛舟西湖晚过净慈寺得栖字
作者：陈履
朝代：明

湖堤草色晚萋萋，仙侣移舟日欲西。千里客星随剑佩，一时诗句满招提。游边且订寻鸥约，归路从教信马蹄。为听云林巢倦鸟，可能无意觅幽栖。
种竹
作者：陈履
朝代：明

孤轩俯清池，水光澹澄彻。白日群喧寂，觉与尘境别。因有远俗心，颇亦慕修洁。扫径延此君，幽盟一时结。最喜来清风，岂但羡高节。倘从二仲游，或与七贤接。愿停林外车，共酌杯中叶。挥手谢宠荣，勋名让陶契。
穆皇帝哀挽
作者：陈履
朝代：明

去年丹陛谒龙颜，清问新承霄汉间。正拟神谟绵宝历，讵知仙驭弃尘寰。朝看主鼎心殊赤，野抱遗弓泪独斑。从此居宸何处觐，千秋松柏郁西山。
端午述怀
作者：陈履
朝代：明

去岁兹辰在帝都，琳宫绿酒送清蒲。旧游忽忆天涯远，佳节重惊客里徂。多病经时劳案牍，扁舟何日问江湖。低徊寂寞空怀古，拟吊灵均思转孤。
答梁二丈
作者：陈履
朝代：明

扁舟北上日，斗酒满离筵。别去关河远，归来岁月迁。自知清世弃，犹得故人怜。鸿雁江干起，音书凡几传。闻说高人宅，萧然枕海滨。閒居能作赋，适意或垂纶。硕望归儒雅，清时重隐沦。鸥盟休浪狎，早晚到蒲轮。
答梁二丈·其一
作者：陈履
朝代：明

扁舟北上日，斗酒满离筵。别去关河远，归来岁月迁。自知清世弃，犹得故人怜。鸿雁江干起，音书凡几传。
答梁二丈·其二
作者：陈履
朝代：明

闻说高人宅，萧然枕海滨。閒居能作赋，适意或垂纶。硕望归儒雅，清时重隐沦。鸥盟休浪狎，早晚到蒲轮。
紫骝马赋赠艾汝会秀才
作者：陈履
朝代：明

紫骝马，非凡驹。渥洼神种骨相殊，胡为垂耳悴且癯。燕昭台前集万马，千夫杂遝顾者无。吁嗟乎，安得伯乐一顾倾双矑，据鞍执策驱长途。望之瞬息历国都，归献天子骖銮舆。出服六辔入秼天闲刍，毋令世人视尔为凡驹。
老仆行
作者：陈履
朝代：明

行路难，漫天风雪春犹寒。漕河挽舟日复日，侵肌彻骨心为酸。高樯长缆拽不上，北望平堤倍惆怅。千艘万舰争趣先，载道奔忙俱少壮。独怜老仆年最高，冲寒不任终朝劳。冰消泥泞没双脚，脚板惨裂如婴刀。舟行百里日未暮，寒威栗烈中心怖。人生苦乐会有期，老怀难向青山诉。行年六十还有奇，齿牙半落发已稀。主人厚恩耻不报，效身犬马应忘疲。独羡舟中美年少，庖厨不窥但坐啸。重襦复袜日饱餐，得侍君前恣窈窕。吁嗟岁月不我留，韶光暗逐黄河流。旧时髫龄万千辈，此日相看俱白头。白头皮肉那足惜，自入衰年少筋力。少年好学挽舟行，莫到老来行不得。
肇祀重光卷为陈冠儒题
作者：陈履
朝代：明

吾宗冠儒氏，抱艺南海湄。平生学孔颜，事事余所师。上念先德隆，水木兴遐思。肇祀修明禋，甫田载营菑。甫田日伊何，乃在宁州阳。夙世播获勤，春秋奉蒸尝。中叶倏遘屯，膏腴日云荒。念哉慈孙怀，恻恻含辛伤。辛伤何以为，日夕搆良图。经营理旧疆，钱镈夷榛芜。率彼弟与昆，竭力南亩趋。吁嗟肯获心，今世谁与俱。肯获何所希，所希黍稷馨。黍稷何以馨，藉之羞神明。瞻彼南坑田，平秩今西成。慇勤示来昆，千秋奉粢盛。
胡杭州尔潜邀泛西湖遂历三竺次陶游斜川韵
作者：陈履
朝代：明

繄余苦行役，浪迹曾未休。偶爱风日佳，拟作湖山游。旧侣有好怀，慷慨念同流。开尊浮采鹢，荡桨随轻鸥。舟中望三竺，恍惚如丹邱。遂挟寻幽兴，倘遇飞仙俦。玄关一以入，神赏喜相酬。良辰不再逢，后会如此不。且进掌中怀，共扫心上忧。人世悠悠尔，身外复何求。
舟中望匡庐
作者：陈履
朝代：明

庐山起东南，今古擅奇况。系余岭海狂，畴昔秉微尚。悠悠日月徂，未遂烟霞想。中流一以望，孤怀倍惆怅。安得息尘劳，登临寄清赏。招我同心人，俯首窥万象。
舟中鼠
作者：陈履
朝代：明

舟中鼠，多如许，白日横行恣翔舞。已张黠腹饫稻粱，又逞纤牙蠹衣缕。向来出没还有期，跳梁尚在黄昏时。沈踪隐迹向幽僻，唯恐显露令人知。只今鼠胆大如虎，不比寻常狐与兔。主人纵畜有犬猫，犬猫见之不敢捕。无分白日与黄昏，引队呼群长叫喧。舟中依托尚如此，城社潜藏那可言。
舟之盐官阻风雨怀邹彦吉却寄
作者：陈履
朝代：明

狂飙海上来，停舟泊江渚。借问冯夷居，胡然故余阻。怜尔羁路人，怅别同心侣。盍谓长年者，返席随风去。再入芝兰室，日夕相与处。嗟嗟此行役，王事尚靡盬。临风独踟蹰，泪下迸如雨。缄情付江鱼，脉脉不得语。
舟过沧洲李若临使君邀饮南川楼上
作者：陈履
朝代：明

病客辞京国，扁舟将入吴。逢君话桑梓，开宴近蓬壶。对酒怀偏剧，登临兴不孤。况看明月好，莫惜尽欢娱。主人能爱客，载酒一登楼。地选沧洲胜，人如赤壁游。疏林蝉噪近，曲槛月光浮。不为王程促，应拚十日留。
舟过沧洲李若临使君邀饮南川楼上·其一
作者：陈履
朝代：明

病客辞京国，扁舟将入吴。逢君话桑梓，开宴近蓬壶。对酒怀偏剧，登临兴不孤。况看明月好，莫惜尽欢娱。
舟过沧洲李若临使君邀饮南川楼上·其二
作者：陈履
朝代：明

主人能爱客，载酒一登楼。地选沧洲胜，人如赤壁游。疏林蝉噪近，曲槛月光浮。不为王程促，应拚十日留。
苦雨
作者：陈履
朝代：明

客居逢陋室，况值雨多时。白昼书难展，清宵榻屡移。苔滋行转怯，烟暝爨应迟。天道阴晴会，冥冥不可窥。
落花
作者：陈履
朝代：明

閒心偏自爱芳菲，底事林英片片飞。昼逐柔飔同荡扬，朝随零露共霏微。空留疏影摇歌扇，漫有馀香上舞衣。独立东风无意绪，凭将一曲送春归。
西湖吊岳武穆
作者：陈履
朝代：明

旌旗独拥背嵬军，自许驰驱扫狄氛。铁骑功劳差可就，金牌消息不堪闻。湖边马鬣迷芳草，岩畔猿声惨暮云。病客经行频涕泪，欲搴芳芷荐清芬。
视师吴淞遂从海艘趋刘家河
作者：陈履
朝代：明

吴淞江外水连天，独客乘舟思渺然。未向中流论砥柱，且看横海驾楼船。春风剑倚青冥外，午日尊开白浪前。东望蓬瀛应咫尺，欲招黄鹄访飞仙。
读刘侍御集
作者：陈履
朝代：明

清朝柱下史，邱索独钻研。书自山中著，名从海内传。宁论刘向博，不数子云玄。为语词林客，休论月露篇。
读张左虞伐檀集
作者：陈履
朝代：明

张君负奇气，迈迹自吴趋。早授孙吴略，壮弃终君繻。搦管为词章，璨璨明月珠。建安堪并驾，大历可齐驱。清时信多才，屈指谁与俱。胡为困蓝田，使我心不愉。云编一以览，顿足为踟蹰。
读彦吉羼提斋稿有赋
作者：陈履
朝代：明

邹君挺南服，艺苑早腾茂。心与梁溪澄，神并惠山秀。朗照烱玄扃，藻思泄灵窦。腹笥盈珠玑，毫端绚文绣。猥余岭南子，谫谫诚固陋。多年独瞻向，此日相邂逅。既欣耦仙侣，复喜共春昼。载酒时过从，试效洪钟叩。名言捷响答，邃义密鳞辏。忽忽合樗怀，沾沾嗜兰臭。伊昔吹律人，后身是君否。奚期当末路，乃得遂奇遘。君情最潇洒，曾不厌狂谬。检点白云编，怡然向余授。焚香坐披玩，光采生户牖。古色远山碧，清韵寒泉溜。依稀金石鸣，恍惚丝竹奏。俄惊鸾凤翔，倏骇蛟龙吼。那论雕虫技，堪誇斲轮手。尔时风雅振，中原富才薮。彬彬作者流，翩翩骋驰骤。争云驾曹刘，竟谓隶韦柳。价即连城瑜，享必千金帚。苍素随所珍，雌黄在人口。上下百馀年，衡鉴竟谁究。惟君卓高踪，迥矣迈夷丑。鼎立王李间，未判孰先后。岂但称寡俦，便可垂不朽。宝此胜璠玙，何以报琼玖。愿言挹词波，自把尘臆漱。
读由拳集
作者：陈履
朝代：明

美彼由拳令，邃抱贯邱索。操觚掩时彦，振藻淩昔作。研精洞玄窍，掳思弥碧落。技进庖丁解，巧入郢人斲。遐想超四溟，雄气忝五岳。文采赤城霞，高洁青田鹤。顷余泖上游，订子云间约。眷此白云篇，贶自青藜阁。双睫一流览，孤怀喜以跃。琳檄足疗风，甫诗可瘳疟。愿言嗜隽永，聊藉沃枯涸。
读马水部德徵泰山诸诗感赋二首次李季宣韵
作者：陈履
朝代：明

岱岳岧峣紫翠重，秦皇雄略此登封。怜君制就天孙锦，挂杖閒寻玉女峰。海底金乌中夜见，云边青鸟几时逢。清游恨与尘缘隔，心折任城日暮钟。使群侠气自淩云，一上名山思不群。缥缈金光云外见，依微天乐日边闻。阳春曲罢逢仙侣，太一篇成谒帝君。祇恐豪游难久擅，清时将有荐雄文。
读马水部德徵泰山诸诗感赋二首次李季宣韵·其一
作者：陈履
朝代：明

岱岳岧峣紫翠重，秦皇雄略此登封。怜君制就天孙锦，挂杖閒寻玉女峰。海底金乌中夜见，云边青鸟几时逢。清游恨与尘缘隔，心折任城日暮钟。
读马水部德徵泰山诸诗感赋二首次李季宣韵·其二
作者：陈履
朝代：明

使群侠气自淩云，一上名山思不群。缥缈金光云外见，依微天乐日边闻。阳春曲罢逢仙侣，太一篇成谒帝君。祇恐豪游难久擅，清时将有荐雄文。
谭永明归自白云讯之
作者：陈履
朝代：明

落叶飘萧秋气深，入山知尔散尘襟。风来谷口应长啸，月上峰头能几吟。万事无情空感慨，百年多病负登临。遥看山外浮云尽，那得凭君话此心。
贰吴再期忧在鳏旷今践故秩兢惕中怀和荣木四章庸自策励云尔
作者：陈履
朝代：明

瞻彼日月，奄忽如兹。皇皇四方，行将安之。伊昔在吴，曾几何时。于斯来复，中心恧而。惟涧有松，不移其根。惟谷有兰，幽芳自存。藐予孤踪，依依吴门。依依何为，俗美且敦。伊昔百僚，无如余陋。古亦有言，用人惟旧。五斗非贫，闻善斯富。夜寐夙兴，怯此内疚。疾行多踬，高居或坠。静言念之，奈何不畏。但自策蹇，敢曰希骥。我闻跛鳖，千里可至。
贰吴再期忧在鳏旷今践故秩兢惕中怀和荣木四章庸自策励云尔
作者：陈履
朝代：明
体裁：四言诗

瞻彼日月，奄忽如兹。皇皇四方，行将安之。伊昔在吴，曾几何时。于斯来复，中心恧而。（一章）惟涧有松，不移其根。惟谷有兰，幽芳自存。藐予孤踪，依依吴门。依依何为，俗美且敦。（二章）伊昔百僚，无如余陋。古亦有言，用人惟旧。五斗非贫，闻善斯富。夜寐夙兴，怯此内疚。（三章）疾行多踬，高居或坠。静言念之，奈何不畏。但自策蹇，敢曰希骥。我闻跛鳖，千里可至。（四章）
赠同年冯学宪元敏
作者：陈履
朝代：明

冯君自是清时彦，儒雅风流世希见。开襟意气薄层云，下笔词华捲飞电。十年作赋奏长杨，万里传经向罗甸。阳春逸调载征途，白雪寒光照群巘。文如谕蜀语偏奇，事比游梁兴非浅。只今传诵有青编，披看字字皆黄绢。建安作者合摧锋，大历词人应北面。古来西北盛骅骝，自昔东南多竹箭。云间杰出有冯君，空群拔萃真何忝。嗟余岭海落魄生，自分才疏如袜线。当年两腋附风云，此日双蓬叹霜霰。人间浪迹亦何如，世路浮名讵堪羡。才高未合东山卧，当途会把雄文荐。愿君未返鲁阳戈，白日中天好酣战。
赠庞少南中丞
作者：陈履
朝代：明

圣主龙飞日，宵衣简重臣。人情贤梦卜，天诏焕丝纶。秩亚三台望，符兼五路巡。霓旌摇岱岳，鹢舫下淮津。庙论修攘重，君恩宠眷频。十年骢马贵，此日画熊新。汉绩平羌著，齐功煮海臻。伯图聊可述，帝烈未全湮。卓尔匡时略，居然迈古人。会须饶国计，于以答皇恩。恰起朝绅颂，长酣海宇春。即看未央侧，高阁绘麒麟。
赠毛应奎秀才
作者：陈履
朝代：明

为爱青云客，丰标俨列仙。过从怜逆旅，谈笑喜忘年。下榻情偏剧，居囊事可传。来秋秣陵地，看尔奋孤骞。
赠詹山人
作者：陈履
朝代：明

疏才惭作吏，问俗有馀情。喜听舆人颂，因知长者名。香山称逸老，洛社羡耆英。会见持衡者，蒲轮早晚迎。
赠黄博土公绍
作者：陈履
朝代：明

春日逢君语水边，匣中雄剑倚长天。别来玄草秋应满，望处青藜夜正燃。烛武无能堪自笑，休文多病可谁怜。吴门此去风尘隔，惆怅层霄北斗悬。
过严陵钓台
作者：陈履
朝代：明

客子有游兴，乘春恣行迈。扁舟下湘江，淩晨访严濑。抚景怀往踪，临风动长慨。为想羊裘翁，蜕迹人境外。泉石中膏盲，轩冕等尘界。故人御六龙，弓旌远相逮。飞潜各有适，出处自殊态。助理望徒勤，蜚遁志逾介。横足动星象，挥手谢冠盖。清风寄一丝，高名互千载。日夕波涛狂，踟蹰慕英概。
过十八滩和关曼贞韵
作者：陈履
朝代：明

潭日诸滩急，中流一棹孤。经过多乱石，入望尽平芜。嶂雾晨犹合，岩烟昼始无。同游有词客，尊酒喜相呼。
过吴郡守园亭
作者：陈履
朝代：明

阖庐城外水云乡，刺史园开胜辟疆。径有黄花宜晚节，林多青桂发秋芳。褰帘自觉红尘远，把酒能消白日长。闻说近裁招隐赋，抽簪应拟伴裘羊。
过夏镇怀王水部奎章
作者：陈履
朝代：明

渺渺长河道，飘飘病客游。吴航怜自往，楚佩忆相投。把酒才初夏，归帆又晚秋。停云连郢树，遥望不胜愁。
过高邮吊秦少游
作者：陈履
朝代：明

不知淮海上，今古几词人。一赋黄楼胜，千秋白璧新。高才空磊落，末路转酸辛。异代悲埋玉，临风涕泗频。
迎春用汪太学禹乂元日贻韵
作者：陈履
朝代：明

锦地回阳气，璇霄易岁星。祥风来宇宙，晴霭散郊坰。花胜争相媚，笙歌不暂停。试从天际望，山色总青青。迎气东郊日，观风百里时。繁华秦地俗，容与汉官仪。到处欢声洽，行边淑景移。升平今有象，吾亦慰吾私。邑比河阳胜，风光岂寂寥。况逢春意转，会使宿怀消。暖已催花信，荣将到柳条。梁园词客在，应为掇琼瑶。
迎春用汪太学禹乂元日贻韵·其一
作者：陈履
朝代：明

锦地回阳气，璇霄易岁星。祥风来宇宙，晴霭散郊坰。花胜争相媚，笙歌不暂停。试从天际望，山色总青青。
迎春用汪太学禹乂元日贻韵·其三
作者：陈履
朝代：明

邑比河阳胜，风光岂寂寥。况逢春意转，会使宿怀消。暖已催花信，荣将到柳条。梁园词客在，应为掇琼瑶。
迎春用汪太学禹乂元日贻韵·其二
作者：陈履
朝代：明

迎气东郊日，观风百里时。繁华秦地俗，容与汉官仪。到处欢声洽，行边淑景移。升平今有象，吾亦慰吾私。
送□观察茂初之闽
作者：陈履
朝代：明

去岁兹辰客帝京，怜君夜雨过南城。论心共爱青尊满，照眼偏惊白雪明。别后重逢应似梦，愁中相送若为情。闽山此去无多路，鸿雁秋来好寄声。
送司朝武都尉归惠州
作者：陈履
朝代：明

燕州四月花可怜，九衢柳色碧如烟。风光满眼堪游乐，何事开尊是别筵。与君相识亦未久，过逢客里衔杯酒。知君事武更能文，词赋韬钤两兼有。曾持将印古循州，又佩征符瘴海头。威名赫赫冠南斗，古时卫霍君其俦。英雄无那多憔悴，轗轲怜君未得意。深山缚虎不见劳，邻家捕鼠翻为累。持书万里叫帝阊，九重温旨白日光。封章已下大司马，义概旋惊武选郎。纸中功伐明如镜，吏议逡巡未能定。劝君且早还故乡，急为吾邦扫枭獍。人生世上贵立身，莫将龙蠖论屈伸。崆峒挂弓丈夫事，会看高阁图麒麟。
送尹昆润之漳州
作者：陈履
朝代：明

寒冬雪满黄金台，谁怜此日离尊开。客中送客难为别，尊前起舞独徘徊。忆昔看花正春早，弟兄并驾长安道。一时意气薄云霄，过逢把袂宽怀抱。炎天风雨共栖迟，倏忽秋高鸿雁悲。时光荏苒随流水，兄弟纷纷渐别离。嗟君与我多留滞，岁晚凄凉苦羁思。趋朝尚得两相看，索居更喜时相慰。只今见尔驱车行，愁余落寞空含情。骊歌一曲堪肠断，临歧杯酒宁辞倾。君行直向梅关路，过家春色应无数。开尊莫恋竹林欢，闽海苍生望霖雨。
送庞侍御还京
作者：陈履
朝代：明

楼船箫鼓动江干，绣斧风霜九月寒。曾睹朱轮埋洛下，即看白简动朝端。伤心豺虎中原满，在眼烽烟百粤残。明到虞廷承燕问，可无封事报金銮。
送康彦锡还蜀
作者：陈履
朝代：明

汉家仙令集长安，旧侣过逢尚鹖冠。忽漫开尊来暮雨，殷勤把袂散春寒。相将且尽燕歌壮，此去无论蜀道难。圣主只今频侧席，清班迟尔接鹓鸾。
送张希夔出守凤翔
作者：陈履
朝代：明

凤翔自昔歧周地，此日荣君五马行。雍畤云平看路冕，褒斜风静驻霓旌。忧时合有安边略，览胜能无吊古情。为问秦中多俊彦，只今谁并郭钦名。
送成中丞惟谦开府范阳
作者：陈履
朝代：明

四牡騑騑向范阳，中丞分陕肃戎行。旌旗尽带云霞色，节钺偏承日月光。星汉几回悲雁序，霜天此去见鹰扬。他年受简应忘病，拟拂清风入颂章。
送成参藩君迪之京
作者：陈履
朝代：明

离亭尊酒映朝晖，词客弹冠出翠微。双剑顷从天际合，孤旌今向帝城飞。云霄鹓序原相待，河渚鸥盟且暂违。此后萦怀何处是，蓟门烟树思依依。
送杜大中之京
作者：陈履
朝代：明

春风花满阖庐城，羡尔乘春恣远行。双剑斗间词客色，一尊江上故人情。淩风彩鹢伤心急，在握骊珠照眼明。闻说汉庭需茂异，悬知三礼赋还成。
送杨明府陟秋官郎
作者：陈履
朝代：明

吾邦逢令宰，为政擅风流。共看弹琴暇，深知制锦优。鹓行需早入，鹢舫若为留。翘首西曹月，还应照海陬。忧时杨伯起，化理在澄源。训俗心殊切，谈经道自尊。桑麻森遍野，桃李烂盈门。忽奉纶音去，离怀那可言。秋曹清切地，茂宰独承恩。会见明如烛，应知照覆盆。古人不可作，往事尚堪论。汉室于公在，当时自不冤。岭海三秋暮，燕山万里遥。仙槎移极浦，飞舄入中朝。膏泽南溟涧，声光北斗杓。清狂无限意，怅别忽魂销。
送杨明府陟秋官郎·其一
作者：陈履
朝代：明

吾邦逢令宰，为政擅风流。共看弹琴暇，深知制锦优。鹓行需早入，鹢舫若为留。翘首西曹月，还应照海陬。
送杨明府陟秋官郎·其三
作者：陈履
朝代：明

秋曹清切地，茂宰独承恩。会见明如烛，应知照覆盆。古人不可作，往事尚堪论。汉室于公在，当时自不冤。
送杨明府陟秋官郎·其二
作者：陈履
朝代：明

忧时杨伯起，化理在澄源。训俗心殊切，谈经道自尊。桑麻森遍野，桃李烂盈门。忽奉纶音去，离怀那可言。
送杨明府陟秋官郎·其四
作者：陈履
朝代：明

岭海三秋暮，燕山万里遥。仙槎移极浦，飞舄入中朝。膏泽南溟涧，声光北斗杓。清狂无限意，怅别忽魂销。
送梁彦国谳狱江南
作者：陈履
朝代：明

郭生台下草初繁，使者衔恩出帝阍。九陌春风看握节，三吴夜月待开尊。名驱梁苑词应富，世有于公狱不冤。此去昼游桑梓近，为言闾巷可高门。
送梅德涵令缙云
作者：陈履
朝代：明

燕都冬日天气寒，载酒送君须尽欢。酒酣把袂起复叹，人生聚合良亦难。忆昔春风三月胜，锦绮花枝上林盛。南宫宴罢马如云，金鞯玉勒纷相映。分曹观政列九卿，衣冠台省相峥嵘。我时与君属廷尉，日日入座西春亭。西春亭中足幽赏，亭前老树干霄上。同游兄弟皆俊英，忘形尔汝消尘想。序经朱夏风雨多，瞬息鸿雁秋天过。弟兄渐渐解携去，北辕南舵悲如何。只今倏忽岁时晚，送君此去旌麾远。止留独客任风尘，寂寞琳宫徒偃蹇。君不见萍生江湖中，须臾遇合千里同。风波回转忽飘散，依然踪迹还西东。人生亦是风萍尔，相逢何难别何易。丈夫离合岂用愁，劝君且尽尊前醉。即看凫舄入括苍，仙都真境非寻常。知君政暇多奇览，怜余怅望海天长。
送欧桢伯赴江都
作者：陈履
朝代：明

十年交谊薄高秋，羡尔文光逼斗牛。操瑟未须论往事，弹冠偏喜作清游。舟经彭蠡祥飙动，剑过丰城瑞气浮。明访琼花知有赋，新编应寄粤江头。
送潘侍御去华赴谪岭南
作者：陈履
朝代：明

君不见韩退之，潮阳一贬八千里。直谏惟知佛骨非，雄躯岂惮蓝关死。又不见唐子方，朝来抗疏夕投荒。豪吟慷慨过滩浦，不道英州是瘴乡。爱君忧国男儿事，世路艰难那复计。田郎欲绝邹生交，忠谊相期固宜尔。潘君才著惠文冠，立朝丰采动台端。批鳞偶触龙颜怒，谪居犹荷主恩宽。此时岭海地不恶，君去何须愁索寞。珠江秋水照人清，尘缨且向江头濯。粤王台高古木苍，韩山浈水遥相望。退之子方俱已矣，至今山水留辉光。知君到日耽吟眺，气吸沧溟喷南峤。登台长啸海天空，临风时把韩唐吊。
送王克从别驾董献上服因讯都下旧游诸子
作者：陈履
朝代：明

吴门烟水接清秋，仙客飘然赋远游。星采夜随青雀动，波光朝抱衮龙浮。中朝尔自承新渥，歧路谁堪绾别愁。天上故人如问讯，江湖忧思总悠悠。
送王殷良张于皋入闽访李明府
作者：陈履
朝代：明

章江烟水碧盈盈，日暮孤帆复远征。南浦寒云生短剑，西山疏雨湿危旌。关河不尽乘槎兴，歧路空怜送客情。尔去裁诗逢李白，幔亭风月对秋清。
送王钦父之历城
作者：陈履
朝代：明

吴钩方出匣，气逼斗牛寒。曾甸行将近，燕台别却难。留书怜雅意，把酒尽馀欢。此去弹琴暇，新题付羽翰。
送胡尔潜出守杭州
作者：陈履
朝代：明

栖迟郎署喜君同，可奈浮踪类转蓬。越徼春风随五马，燕台夜月怅孤鸿。折来杨柳愁应绝，望入湖山思不穷。那得扁舟相逐去，看君公事了湖中。
送郭生钦华入粤省观
作者：陈履
朝代：明

吴门烟水碧濛濛，枫叶芦花在眼中。海上孤槎疑犯斗，匣间双剑欲成虹。为怜下榻逢徐孺，共喜通家有孔融。他日趋庭如问讯，元龙今已老江东。
送郭舜举之京
作者：陈履
朝代：明

济时须仗出群才，君去仍登郭隗台。夜月共悬双剑合，春风空怅片帆开。师门想见传经立，帝座还看补兖回。多病故人今落魄，不堪相送重徘徊。
送黄公补之任缙云和陶与殷晋安别韵
作者：陈履
朝代：明

逢君金台下，意气各殷勤。喜见芝兰色，更藉枌榆亲。高才迥无侣，明德故有邻。睽违怅经时，觏晤欣兹晨。何哉正簪盍，倏矣复萍分。君行括苍去，载道生阳春。悬知桥门外，多士集如云。圣真尔深造，道范众所因。羡此绛帐荣，肯厌青毡贫。低回愧俗吏，磬折日随人。
送黎伯华参政江右
作者：陈履
朝代：明

雨过郊原碧草萋，霓旌遥指大江西。山公风望中朝满，岳伯高名北斗齐。彭蠡涛声秋夜壮，匡庐晴色暮云低。知君彩笔凭淩甚，到日风烟恣品题。
途次怀二丈
作者：陈履
朝代：明

竹林方结社，词客日频过。笑我独长往，思君其奈何。江流秋暮急，云树故山多。鸿雁分飞处，缄情寄薜萝。
道中夜泛怀张幼于
作者：陈履
朝代：明

词客趋吴会，轻舟泛月行。流云无驻采，鸣籁有希声。缥缈风尘色，逍遥海岳情。恍然怀逸侣，欲结五湖盟。
道场山纪游
作者：陈履
朝代：明

吴兴古名郡，郭外青山绕。羁客幽思生，日夕喜瞻眺。欣逢二仙令，兴逐云霞表。佳辰戒方舟，路入溪桥小。弭楫升篮舆，飞盖出林杪。迢迢到上方，下视尘界杳。伏虎是何年，禅关閟灵耀。高阁俯层峦，把酒当夕照。彷佛闻鸾声，谁作孙登啸。长歌度翠微，里曲惭郢调。返棹明月中，一色天水皦。归来意未消，焚香待清晓。
道遇郑思成民部遂与联舟入淮
作者：陈履
朝代：明

漂泊风尘客，何因散旅愁。江城逢旧侣，淮海伴清游。交谊驱今古，行踪任去留。浮生那足问，天地一虚舟。
郑思成邀同胡尔潜刘介徵陈诚甫游真觉寺得迎字
作者：陈履
朝代：明

朱夏霖初霁，青郊结侣行。胜从双树得，望入五云平。稍解风尘色，随牵水石情。郑庄能爱客，疏散愧逢迎。
闻边报有感
作者：陈履
朝代：明

甘泉烽火未消忧，当食还谁借箸筹。可是筑坛能拜将，便将投笔待封侯。王师自古称无敌，元老于今几壮猷。欲效请缨惭潦倒，祇从清夜看吴钩。
陆华父山人将游岭南赋此为别
作者：陈履
朝代：明

五岭吾乡土，怜君赋远游。吟囊饶楚佩，行色动吴钩。不尽还家梦，仍添送客愁。临歧空怅望，天际白云流。
陈司徒洛南先生召赏杏花得东字
作者：陈履
朝代：明

上卿居接帝城东，绮席晨开映杏红。总为门阑添喜色，况多冠佩集芳丛。休论梅蕊分春早，合拟葵心向日中。从此名林成胜赏，悬知觞咏兴无穷。
除舍
作者：陈履
朝代：明

夙龄嗜泉壑，逍遥寄怀抱。结庐溪水湄，门对青山好。十年吴楚游，不觉成潦倒。故山一以远，衡门翳芳草。今晨理三径，烟霞满蓬户。梧竹时自栽，莓苔日躬扫。所希远市尘，岂须问蓬岛。
陪给谏岘山夕酌
作者：陈履
朝代：明

锦瑟瑶尊送夕晖，城头钟漏渐稀微。回车莫怯溪云暗，自有明珠照乘归。
陪袁省元饮彭都宪祠因谢纫甫
作者：陈履
朝代：明

炎天新过雨，爽气动高城。胜会衣冠集，芳筵水陆并。文章推雅望，阀阅重时名。却笑穷交客，空怀倚玉情。
雨后汉江大涨放舟东下怅然赋此
作者：陈履
朝代：明

汉水连天巴蜀来，幽怀渺渺迥难裁。居人门向波间出，客子船从树杪回。意懒自多浮海兴，时危谁是济川才。为看河洛千年事，鼓角西风思转哀。
题鲁藩三瑞诗代作
作者：陈履
朝代：明

皇祖御寰宇，神谋注苗裔。分茅列禹甸，设屏等周制。鲁服连岱宗，京邑此藩卫。慈孙姬旦俦，熙运唐虞际。夙夜思靖共，夕惕不忘厉。树德惟务滋，恍若农望岁。遂令明德馨，上与玄昊契。一朝荷天休，三瑞呈圣世。青青芝草荣，灵根缀瑶砌。金光炫云霞，翠色掩兰蕙。嘉禾纷盈圃，曾不假树艺。穰穰三穗歧，颖栗且狼戾。乔松上干霄，宛作虬龙势。英枝自成巢，天巧夺人制。嗟此希世奇，今古曷与俪。无论梁园竹，宁数淮南桂。猥余樗散材，旬宣向尸位。昼接乘燕閒，时得侍游憩。惭无小山赋，忝窃穆生醴。别来几经春，叹息光景逝。君侯无遐心，千里远驰惠。缄情自东兖，飞翰临北蓟。披图一以玩，天宇顿澄霁。稽首拟揄扬，摛词愧芜秽。愿言毋贰心，于以答上帝。一派衍天潢，亿载垂带砺。
飞来寺
作者：陈履
朝代：明

炎方岛屿自潆回，谁遣奇观此地开。可是巨灵驱石至，恍疑神女弄珠回。共看砥柱中流壮，不尽川源五岭来。屈指人寰那得似，依稀东海见蓬莱。
饮王观察元德天津署中
作者：陈履
朝代：明

十年踪迹叹飘蓬，忽漫逢君意不穷。海国棠阴千树在，天津花雨一尊同。谈锋坐捲黄河壮，剑气遥连北斗雄。多病扁舟从此去，秋风回首怅飞鸿。
鹡鸰图为成观察惟谦题
作者：陈履
朝代：明

渔阳二月春风和，斋居寂寞春愁多。徘徊署里看山色，徙倚庭前闻鸟歌。独喜同游成伯子，儒雅风流时莫比。閒来无事数过从，锦帙瑶编脱相示。手持一卷称最奇，为言新得美人贻。丹青妙笔出谁手，吕纪前朝名画师。卷中只有双鹡鸰，原头载飞还载鸣。联翩似解连枝乐，顾影疑耽式好情。披图玩赏不能已，羽族灵心却如此。低徊感物转兴怀，何况君家好兄弟。君家兄弟友且贤，平居友爱真无前。美帷布被清宵暖，田砌荆花丽日妍。只今伯子跻华膴，虎节态车镇畿辅。古今俊杰孰等伦，文武宪邦周吉甫。仲季英标总不群，翩翩意气上淩云。文明不忝丹山凤，众鸟啾啾那足云。
黄河篇
作者：陈履
朝代：明

黄河水，何浑浑，昆崙道是黄河源。千回万折入中土，洪流终古势若奔。我来天津望东海，主人为客移仙䑳。淩风欲访蓬莱胜，抚景旋开河朔尊。高谈迥出形骸外，眼中世态安足言。此时客子亦倾倒，狂来自把长髯掀。翻怜雌伏风尘里，十年戢翼愁飞骞。人生行乐在适意，且对美酒消忧烦。但看日日随流水，黄河谁见回昆崙。
齐云山中别万伯武
作者：陈履
朝代：明

宛陵佳客称瑰奇，早挟飞仙南海湄。珠江穗石恣游览，下笔青天云雾披。宝安狂生喜倾盖，邂逅相逢即相爱。交欢宁复数平原，意气相将驱北海。别来踪迹几经年，翘首东西路四千。敬亭苍苍宛在目，相思两地隔风烟。只今我作新安吏，宦邸过逢欢莫比。高斋三月坐春风，门下横经愧豚子。序入新秋爽气多，檐前佳色来松萝。与君共作登高兴，白岳峰头闻浩歌。白岳山中足幽趣，云窝每有仙人住。餐霞跨鹤任逍遥，杖舄自来还自去。人生富贵浮云尔，何用营营恋青紫。栖霞一榻尽幽閒，与君且讲参同契。
齐地久旱途有迁民膏雨既沾草木欣畅和时运四章以谕迁者
作者：陈履
朝代：明

天降时雨，亦既崇朝。彼黍油油，秀色盈郊。为尔百室，稽首玄霄。愿言自今，载膏尔苗。四野欲枯，一雨如濯。欣欣农人，妇子相瞩。忧怀以蠲，生计聊足。庶几有秋，室家胥乐。河流荡荡，沛如清沂。雨泽沾足，田园应归。尔舟遄返，尔锄亟挥。毋远乡土，悔不可追。苍苍有生，乐在园庐。天时暂愆，尔行焉如。一失桑梓，杳如蓬壶。吾言匪啖，尔则听余。
齐地久旱途有迁民膏雨既沾草木欣畅和时运四章以谕迁者
作者：陈履
朝代：明
体裁：四言诗

天降时雨，亦既崇朝。彼黍油油，秀色盈郊。为尔百室，稽首玄霄。愿言自今，载膏尔苗。（一章）四野欲枯，一雨如濯。欣欣农人，妇子相瞩。忧怀以蠲，生计聊足。庶几有秋，室家胥乐。（二章）河流荡荡，沛如清沂。雨泽沾足，田园应归。尔舟遄返，尔锄亟挥。毋远乡土，悔不可追。（三章）苍苍有生，乐在园庐。天时暂愆，尔行焉如。一失桑梓，杳如蓬壶。吾言匪啖，尔则听余。（四章）
吴歌哭子
作者：陈山毓
朝代：明
体裁：五言绝句

伏枕不能眠，月明疑天曙。鸡鸣薤露喧，知是侬儿去。
兰
作者：陈岳
朝代：明

僻地知谁问，无人亦自芳。雨馀轻弄色，风细远生香。已入琴中趣，还徵梦里祥。嗟予交托久，一化两相忘。
和安溪祖闻寇
作者：陈岳
朝代：明

老年人似锁笼雕，减却凌霜意气骄。万里无由瞻北阙，一缄谁拟及东朝。秋风白苧宁衣越，晚节黄花不属姚。凉月望来清露冷，直容看彻九重霄。月前孤雁影双飞，坐对谁知此意微。老去落残潘令鬓，瘦来宽尽沈郎衣。愁闻笳管清商调，閒赋蒹葭白露诗。输与一筹还范蠡，解将西子赚夫差。
和安溪祖闻寇·其一
作者：陈岳
朝代：明

老年人似锁笼雕，减却凌霜意气骄。万里无由瞻北阙，一缄谁拟及东朝。秋风白苧宁衣越，晚节黄花不属姚。凉月望来清露冷，直容看彻九重霄。
和安溪祖闻寇·其二
作者：陈岳
朝代：明

月前孤雁影双飞，坐对谁知此意微。老去落残潘令鬓，瘦来宽尽沈郎衣。愁闻笳管清商调，閒赋蒹葭白露诗。输与一筹还范蠡，解将西子赚夫差。
九日游桂山
作者：陈崇德
朝代：明

上尽层波山上山，兴来气力健无悭。衣冠艳拂黄花畔，仆御声传碧嶂间。不学孟嘉当日醉，却怀陶令此身閒。何时办了公家事，随处青山策杖攀。
别张朝升太学
作者：陈崇德
朝代：明

朝发金陵道，暮泛龙江潮。驰心在桑梓，宁辞归路遥。送客星初散，离人酒半消。秋风起天末，秋月明通宵。俯仰吟怀壮，逸兴何飘飘。念子青云器，高谈见风标。况历贤关久，薰陶非一朝。兹行趋觐省，拜庆乐陶陶。明当奋鹏翼，九万看扶摇。
同沈宪长饮观音阁
作者：陈崇德
朝代：明

坐客总非凡，狂吟醉石岩。诸峰连座榻，极浦送归帆。地迥凌高阁，春寒透旧衫。仆夫催上马，钟响隔林杉。
同静夫游石磐岸
作者：陈崇德
朝代：明

同游看策杖，云净露山腰。绿树分阴入，幽禽向晚招。菊斟陶令酒，风淅许由瓢。非是烂柯者，行行听采樵。
咏菊
作者：陈崇德
朝代：明

商飙净群芳，秋光满径黄。清香留晚节，佳色壮重阳。叶外稀蝉语，篱边谢蝶忙。陶公虽任懒，三径未曾荒。
夏日登宾州南楼
作者：陈崇德
朝代：明

烟树苍茫眼界赊，楼头踏遍日西斜。云开远景看林木，风带微香度野花。山不断青连碧汉，水微拖绿护田家。近来喜得边尘净，仰仗兵威镇泰华。
寓灌阳
作者：陈崇德
朝代：明

六年踪迹未曾停，冒走风尘每见星。按节敢辞滩路恶，看山直入灌阳青。竹篱茅舍千门月，石径溪桥几处亭。但得客身长是健，瘴乡虽久不妨经。
寓阳朔
作者：陈崇德
朝代：明

四野山多少有墟，山形露骨洞岩虚。眼前疮疾谁能疗，纸上文移我厌书。功利乘时奚可久，治安长策竟何如。列城愿得朝歌长，盘错何愁不尽除。
归休次静夫韵
作者：陈崇德
朝代：明

飘然逸兴浩无涯，乞得閒身莫浪誇。堪笑老来偏爱酒，每占春到着飞葭。青山识面常当户，明月知心自到家。静里东风看若许，每逢花落惜年华。
春园晓起
作者：陈崇德
朝代：明

春光无限意，晓日压栏红。诗兴随吟笔，幽怀入钓筒。人游交翠里，鸟语密阴中。金谷真堪赏，朝朝与客同。
有感
作者：陈崇德
朝代：明

人生不定似飘蓬，老至安能少壮同。短发更无千日黑，酡颜刚借一时红。添年换岁聊为乐，粝食粗衣未底穷。敢告东邻与西舍，将余错认旧乘骢。
朗司务上京过别饯于风山洞
作者：陈崇德
朝代：明

偶得公馀半日閒，追寻佳境恣跻攀。行听好鸟出孤嶂，看尽閒云到远山。翠色岩边千树合，夕阳林下一僧还。樽前喜有能吟客，管领风光共笑颜。
来青亭閒咏
作者：陈崇德
朝代：明

君恩曾未报涓埃，便学渊明归去来。尽日从容无一事，好花犹自倩人栽。
游灵峰寺
作者：陈崇德
朝代：明

满眼峰峦总是诗，挥毫难尽个中奇。鸣琴声彻归云洞，曲水流同品字池。啼鸟忽闻无觅处，好山贪看立多时。兴游忘却归途晚，望海亭前月上迟。
湘南别意送詹廷信入贺
作者：陈崇德
朝代：明

花满江亭酒满觞，十分春色送行装。看山马首吟行壮，别路天涯客思长。万国衣冠同际会，三湘文物仰辉光。祝呼圣寿瑶觞后，更取边情入奏章。
菊花十月始开
作者：陈崇德
朝代：明

今岁黄花开较迟，入冬才见绽东篱。一秋空负有佳色，九月无由望白衣。橘绿橙黄添好景，桃娇柳媚任先时。须知晚节坚如许，似接寒梅雪里姿。
赠陈秉衡宪副归田
作者：陈崇德
朝代：明

金印何如二顷田，秋风万里一归船。休将前路征夫问，笑拂青松野鹤翩。玩水观山真有味，吟风弄月欲忘眠。功名到底成何用，乐得閒身未老年。
题山水图
作者：陈崇德
朝代：明

山外山，水外水。微茫夕照中，黯淡白云里。幽花野草山中春，葛巾野服山中人。彷佛桃源武夷境，笔端造化妙夺神。羡君自是隐逸者，门外不闻喧车马。心目长存山水间，无声之诗有声画。云渺渺，水溟溟。高树低树连阴密，远山近山无数青。中有高人抱幽独，坐卧烟霞隔尘俗。瑶琴一曲来宫商，俯仰乾坤心自足。嗟余游宦住江东，此身未脱樊笼中。披图蓦尔怀乡国，家在云山第几重。
题山水图·其一
作者：陈崇德
朝代：明

山外山，水外水。微茫夕照中，黯淡白云里。幽花野草山中春，葛巾野服山中人。彷佛桃源武夷境，笔端造化妙夺神。羡君自是隐逸者，门外不闻喧车马。心目长存山水间，无声之诗有声画。
题山水图·其二
作者：陈崇德
朝代：明

云渺渺，水溟溟。高树低树连阴密，远山近山无数青。中有高人抱幽独，坐卧烟霞隔尘俗。瑶琴一曲来宫商，俯仰乾坤心自足。嗟余游宦住江东，此身未脱樊笼中。披图蓦尔怀乡国，家在云山第几重。
题春山卷
作者：陈崇德
朝代：明

高人僻爱春山好，一段幽怀尽向开。清气都收诗卷里，风光总付酒杯来。繁花乱吐红交白，啼鸟惊飞去复回。却笑纷纷名利客，白头犹自走尘埃。
题梨云轩
作者：陈崇德
朝代：明

不随桃李结芳邻，院落梨花伴此身。带雨飘零千片雪，堆云暗护一枝春。梦回窗外红尘远，忘却人间白发新。几度黄昏禅定后，相看清况更宜人。
中秋后一日偕顶笪僧游蒲涧
作者：陈嵩
朝代：明

飞泉百尺醉琮琤，二十四涧涧涧鸣。涧边流出蒲花馨，尘缨未濯心先清。石欹路滑足凌兢，铁柱杖点铿有声。过桥野色纷青萦，两崖路绝半亩平。断碑横路苔斑青，碧虚旧观空留名。摩挲老眼看碑铭，十字剥落一字明。长风十里吹松笙，白云黄鹤相送迎。依稀远揖安期生，羽衣翛翛虚步轻。回头顾问同游僧，向来亦见此客曾。十问十笑十不应，飗飕顶笪影鬅鬙。别我向山我向城，欲驻不驻行未行。凭语空山老惠能，千年重访辽东丁。
大慈泉
作者：陈嵩
朝代：明
体裁：七言律诗

登高小酌大慈泉，万虑消沉兴洒然。一水渊源明玉镜，千山崒嵂逼苍天。笙歌到处随杯酒，缁侣何时出世缘。可惜斜阳留不住，归旌先已到平川。
游小金山
作者：陈嵩
朝代：明

老去惭韩子，閒来问大颠。三山如此果，四大是何禅。锥卓犹馀地，壶悬更别天。夜航随主驻，春棹费流连。酒入长庚圣，茶参陆羽颠。暂抛儿女事，来访祖师禅。舒卷皆由我，行藏不问天。直钩随处下，应拟六鳌连。我更如僧冷，僧无似我颠。尘空镜台偈，机落箭锋禅。果入真如境，虚闻小有天。从今来往熟，幽梦几牵连。酒兴浑无赖，诗魔并作颠。搭船来问寺，借榻学栖禅。照影双缨水，搔头一笠天。重来难准拟，欲去更流连。
游小金山·其一
作者：陈嵩
朝代：明

老去惭韩子，閒来问大颠。三山如此果，四大是何禅。锥卓犹馀地，壶悬更别天。夜航随主驻，春棹费流连。
游小金山·其三
作者：陈嵩
朝代：明

我更如僧冷，僧无似我颠。尘空镜台偈，机落箭锋禅。果入真如境，虚闻小有天。从今来往熟，幽梦几牵连。
游小金山·其二
作者：陈嵩
朝代：明

酒入长庚圣，茶参陆羽颠。暂抛儿女事，来访祖师禅。舒卷皆由我，行藏不问天。直钩随处下，应拟六鳌连。
游小金山·其四
作者：陈嵩
朝代：明

酒兴浑无赖，诗魔并作颠。搭船来问寺，借榻学栖禅。照影双缨水，搔头一笠天。重来难准拟，欲去更流连。
米元晖苕溪春晓图
作者：陈川
朝代：明
体裁：古风

扁舟昔过江南道，两桨吴歌弄春晓。野水兰苕月微低，沧洲白蘋风不悄。阁晴水气尽冥冥，破暝鸡声殊草草。人烟苍莽隔朝墟，鸥梦微茫堕湖岛。轻花吹送客橹遥，群鸟惊翻曙钟早。初阳忽露何处村，曲折青林山寺小。见图历历旧所游，白发摩挲愧幽讨。前身恐是杜牧之，题诗解写《江南好》。
题夏圭溪山清远图
作者：陈川
朝代：明
体裁：古风

我来东南丘壑好，曲折云林护危杪。涧沙流水春自香，石楠碎叶秋如扫。縳柴野桥松雨凉，鸣钟破寺茶烟杳。山椒茅亭如笠大，石脚渔舟似瓢小。人家制度太古前，鸡犬比邻往还少。酒杯吹香小店门，落日渔樵多醉倒。六年不归长梦见，白发忘情负鱼鸟。晴窗见画三摩挲，旧梦微茫今了了。不知何处得此图，觉我山居殊草草。安得溪南写石田，便携妻子从兹老。
潞河舟中作
作者：陈师
朝代：明
体裁：七言律诗

夹岸垂杨青可怜，出门仍是葛衣天。乡书不到东吴雁，客梦重寻潞水船。季子貂裘无那敝，王乔凫舄几时旋。年来作客浑南北，囊底曾无贳酒钱。
秋葵
作者：陈师道
朝代：明

炎艳秋来故改妆，薄罗閒淡试鹅黄。倾城别有檀心在，依倚西风送夕阳。
次郑敬道明府八景总咏韵
作者：陈希文
朝代：明

天下山水原有志，吾侪拈笔谁敢拟。补残拾剩录漏馀，难免时人私筦尔。脚跟奔走半九州，问水寻山春复秋。到处有境因人胜，岂独此境籍儒流。梧峰桂岫东西表，夕照晴岚何时了。宝溪石径乐渔樵，几曲沧浪归路窈。龙津之渡晚嘈嘈，两岸归人不绝号。东埔之农春起早，一年首事肯辞劳。龟峰古塔禅留址，燕石长亭客设醪。能令胜境谁称首，因人何事吁嗟久。我心尚壮尤少年，未识时伍如心否。
元日即事
作者：陈希鲁
朝代：明

去岁兹辰彩袖欢，高堂儿女庆团圞。钗头彩胜翻春燕，镜里红颜破晓鸾。万事伤心兵火炽，五更归梦草堂寒。孤城此日堪肠断，愁折梅花带雪看。
鄱阳湖春雪
作者：陈席珍
朝代：明

日日湖边见雁归，行人强欲试春衣。东风一夜寒犹峭，不见花飞见雪飞。
题大幕山
作者：陈席珍
朝代：明

大幕峰高天际头，登临绝顶恣眸游。鸿飞汉表弋何慕，麓跨天池势欲浮。几见蜃楼沉海阁，每窥石窦起云楼。谁言岭外无佳况，拟即仙寰第一洲。
宾娥台看枫叶
作者：陈幼学
朝代：明
体裁：七言律诗

杪秋山色倍苍凉，游目高台乘夕阳。三径青松落虚籁，千林红叶照横塘。波澜阔大文章老，点染神奇造化忙。桥畔鸟飞人影散，胸怀各餍好风光。
啸台
作者：陈庆
朝代：明
体裁：五言律诗

啸台何日有，菊月此登临。古碣摹将蚀，希音听欲沉。行山迎晚照，卫水漾秋阴。肺病吾安适，因君了夙心。
二月十七日大雪宿富庄驿
作者：陈应元
朝代：明

鞅掌风尘里，行藏暗自商。柳黄欺雪白，圆尘乱圭方。访戴迟卬涉，卧袁哎我忙。占年果是瑞，信宿亦何妨。
二月十八日过阜城大雪见中翰郑冲频壁间和杨使君沙民种石田四律依韵再和
作者：陈应元
朝代：明

入春犹积雪，柳色半迷烟。犊瘦怀长剑，乌饥立短椽。徵租荒亩外，晨爨夕阳前。为感皇恩厚，扶犁强力田。极目前村路，苍茫一片烟。窗虚留月牖，瓦落□风椽。三辅城居后，二东壤接前。安得女娲手，炼成五色田。弹丸黑子地，远树尽含烟。寂寂莺无语，疏疏屋几椽。雪飞二月后，风急五更前。莫说沙中若，□沙胜种田。已完辑瑞典，策马任冲烟。堆堞二三里，诛茅四五椽。农虞胼胝后，吏要税租前。寄语绥民者，毋遗硕鼠田。
二月十八日过阜城大雪见中翰郑冲频壁间和杨使君沙民种石田四律依韵再和·其一
作者：陈应元
朝代：明

入春犹积雪，柳色半迷烟。犊瘦怀长剑，乌饥立短椽。徵租荒亩外，晨爨夕阳前。为感皇恩厚，扶犁强力田。
二月十八日过阜城大雪见中翰郑冲频壁间和杨使君沙民种石田四律依韵再和·其三
作者：陈应元
朝代：明

弹丸黑子地，远树尽含烟。寂寂莺无语，疏疏屋几椽。雪飞二月后，风急五更前。莫说沙中若，□沙胜种田。
二月十八日过阜城大雪见中翰郑冲频壁间和杨使君沙民种石田四律依韵再和·其二
作者：陈应元
朝代：明

极目前村路，苍茫一片烟。窗虚留月牖，瓦落□风椽。三辅城居后，二东壤接前。安得女娲手，炼成五色田。
二月十八日过阜城大雪见中翰郑冲频壁间和杨使君沙民种石田四律依韵再和·其四
作者：陈应元
朝代：明

已完辑瑞典，策马任冲烟。堆堞二三里，诛茅四五椽。农虞胼胝后，吏要税租前。寄语绥民者，毋遗硕鼠田。
刘半舫光禄与余倾盖莫逆长安入计竟不得一面怅然有作
作者：陈应元
朝代：明

剑合当年意气亲，长安落落愧延津。如云计吏疏还散，似水交情淡更真。天上银青椎妙□，人间金紫让亲臣。君来我往成虚晤，徐榻何时□下陈。
庚午仲冬二日贱辰刘五云先生赠诗二律依韵奉和
作者：陈应元
朝代：明

社栎虚惭历岁时，望秋先落哎蒲姿。顾龟那得金为印，数马聊戚齿作司。欲和阳春无雪句，且将吟兴付梅枝。刘郎去后桃千树，压倒潘花可佐卮。赤松有约素誇张，修短无心任彼苍。岱色何如荆树美，薇斋先借笔花香。蓬桑久挂都成栎，桃李栽盈即是棠。何日峰头五老聚，与君共话海天长。
庚午仲冬二日贱辰刘五云先生赠诗二律依韵奉和·其一
作者：陈应元
朝代：明

社栎虚惭历岁时，望秋先落哎蒲姿。顾龟那得金为印，数马聊戚齿作司。欲和阳春无雪句，且将吟兴付梅枝。刘郎去后桃千树，压倒潘花可佐卮。
庚午仲冬二日贱辰刘五云先生赠诗二律依韵奉和·其二
作者：陈应元
朝代：明

赤松有约素誇张，修短无心任彼苍。岱色何如荆树美，薇斋先借笔花香。蓬桑久挂都成栎，桃李栽盈即是棠。何日峰头五老聚，与君共话海天长。
庚午入觐刘五云先生赠诗以宠其行依韵奉和
作者：陈应元
朝代：明

笔底光芒万丈长，趁时好趣舍人装。四方瑞辑咸瞻后，两部经成曾进皇。貂尾续来形自笑，螭头傍得衮生香。君家荆树枝枝贵，虎拜墀前识季方。
庚午除夕以入觐至长安偕次儿守岁次王百谷韵
作者：陈应元
朝代：明

长安万户夜生烟，子后便称是岁前。喜起拜稽古凤阙，文明垂象在龙田。梅花陡放疑催腊，柏酒停斟欲待年。报说庭燎先烛斗，趋跄恐后不成眠。爆竹喧声聒耳频，铜刀剧罢礼厨神。闲翻玉历消残岁，窃幸金吾是比邻。明日偕联集凤侣，今雷怅忆饲鸦人。天颜有喜知惟近，柏酒呼儿进再巡。
庚午除夕以入觐至长安偕次儿守岁次王百谷韵·其一
作者：陈应元
朝代：明

长安万户夜生烟，子后便称是岁前。喜起拜稽古凤阙，文明垂象在龙田。梅花陡放疑催腊，柏酒停斟欲待年。报说庭燎先烛斗，趋跄恐后不成眠。
庚午除夕以入觐至长安偕次儿守岁次王百谷韵·其二
作者：陈应元
朝代：明

爆竹喧声聒耳频，铜刀剧罢礼厨神。闲翻玉历消残岁，窃幸金吾是比邻。明日偕联集凤侣，今雷怅忆饲鸦人。天颜有喜知惟近，柏酒呼儿进再巡。
文华殿召对
作者：陈应元
朝代：明

文华昼敝接群工，髣髴唐虞喜起风。外吏被宣称旷典，至尊垂问庆躬逢。木天记注云侵墨，□藻□□日映红。辑瑞此番洵独盛，司存表率愧无功。旬宣敢附亮天工，丹陛传□拜下风。咨岳繇来誇盛事，瞻旒谁不羡奇逢。金门旭日千班紫，王案祥云一朵红。天语曾将军储问，挽输死后敢言功。庶官无旷代天工，四岳询咨可以风。宣室谩誇前贾谊，圣朝谁敢后龙逢。飏言共吐散衷赤，清问频忧塞外红。似此虚怀谦受益，升平总是一人功。十八年前滥若工，重来亲见泰交风。明廷果是俞兼咈，介性何知迎与逢。凤语琳琅天吐白，龙颜晬穆日含红。此行不减桓荣宠，子子孙□咏帝功。
文华殿召对·其一
作者：陈应元
朝代：明

文华昼敝接群工，髣髴唐虞喜起风。外吏被宣称旷典，至尊垂问庆躬逢。木天记注云侵墨，□藻□□日映红。辑瑞此番洵独盛，司存表率愧无功。
文华殿召对·其三
作者：陈应元
朝代：明

庶官无旷代天工，四岳询咨可以风。宣室谩誇前贾谊，圣朝谁敢后龙逢。飏言共吐散衷赤，清问频忧塞外红。似此虚怀谦受益，升平总是一人功。
文华殿召对·其二
作者：陈应元
朝代：明

旬宣敢附亮天工，丹陛传□拜下风。咨岳繇来誇盛事，瞻旒谁不羡奇逢。金门旭日千班紫，王案祥云一朵红。天语曾将军储问，挽输死后敢言功。
文华殿召对·其四
作者：陈应元
朝代：明

十八年前滥若工，重来亲见泰交风。明廷果是俞兼咈，介性何知迎与逢。凤语琳琅天吐白，龙颜晬穆日含红。此行不减桓荣宠，子子孙□咏帝功。
春寒用陈白云韵
作者：陈应元
朝代：明

水薄疑将解，坐来清复凄。柳黄花不笑，山绿鸟无啼。去絮惊生栗，当窗怯欲迷。暖时饶冷意，旸谷似移西。
谒王令公祠
作者：陈应元
朝代：明

令公为政见循良，更有风流被此方。天际双飞凫自远，桑间五色雉犹翔。已同俎豆桐乡社，尚忆弦歌单父堂。此日趋跄欣未远，每从遗泽挹馀芳。
贺邹尧廷母90寿联
作者：陈应元
朝代：明
体裁：联

爱日伫期颐，兰阶早酿十年酒；慈云周海岳，莱彩犹栽一县花。
辛未元日早朝
作者：陈应元
朝代：明

学舞呼嵩丹陛东，演纷翠羽护重瞳。朝元傍衮香携袖，□阙瞻旒佩尽？。薇省行书今识紫，玉皇棒案□应红。辛盘辛岁敢私荐，夙夜心心只在公。
辛未元日早朝
作者：陈应元
朝代：明
体裁：七言律诗

学舞呼嵩丹陛东，演纷翠羽护重瞳。朝元傍衮香携袖，□阙瞻旒佩尽�。薇省行书今识紫，玉皇棒案□应红。辛盘辛岁敢私荐，夙夜心心只在公。
辛未入觐抵都值同邑叶豫楠谒选奥西容县令赋赠
作者：陈应元
朝代：明

凤凰台畔侣，领邑近苍梧。程技宜裁锦，问鞭只用蒲。万松供友鹤，双舄快飞凫。共作□安客，同心月不孤。
长安立春次王百谷韵
作者：陈应元
朝代：明

无数夔龙集凤凰，禁城和气兆年芳。南薰曲奏虞弦调，北苑花栽蜀锦妆。玉泮浮来荔粉白，□镂分得衮衣黄。汉文豫有春和诏，赈贷应宽田畯肠。
长安辱太常卿沈芳杨先生招饮赋谢
作者：陈应元
朝代：明

天下安危系重身，潇然远韵脱风尘。一夔足矣需调鼎，两袖清哉任积薪。座上倾尊堪拟北，都中下榻愧非陈。深谈不涉寒暄语，半是忧边半虑民。
阙题
作者：陈应奎
朝代：明

峡山山水称奇胜，万壑烟笼禅宇靓。双峰削出天门寒，一泓绿绕神仙境。何年古殿自飞来，参差楼阁凌空开。朱甍入云莽欲坠，山光树色相崔巍。福地人间传十九，疏钟朝暮螭龙走。层峦蹲踞隐蓬莱，猿环犀锁应疑否。我来飞锡问其真，孤高直上迥无尘。酣歌一笑振林木，昙花乱落明芳春。抠衣直欲访安期，云根煮石烹琼脂。和光洞口窥禅定，争奈舟师促去岐。古来丈夫何定处，得意江山随去住。胜地应教待再来，片帆且逐天风去。
江村
作者：陈应张
朝代：明

欲向磐溪寄迹踪，为耽衡泌水溶溶。临池自愧成雕鴳，阅世那知好画龙。壮士不妨忘我相，丈夫岂肯受人容。梦中切莫争头角，漏尽声来何处钟。叹歌河水乐忘归，薄浣江城望翠微。游世合应称好好，逢人休若辨非非。乃公且勿誇安事，阿嫂何能为解围。惟有濂溪浑不染，凭君学制芰荷衣。琅玕高挂与檐齐，桃瓣花开落满堤。短褐不堪寒透骨，热肠那惜醉如泥。愁城郁郁岚深锁，歧路茫茫瘴绕迷。闻道乘驴诗兴急，灞桥应往看新题。市隐何须更买山，洋洋江上漫偷閒。莫愁流水无知己，挹得春风且解颜。寂寞龙睛回冷水，萧条鹤发点新斑。长安轻薄休相妒，已去年华曾几还。
江村·其一
作者：陈应张
朝代：明

欲向磐溪寄迹踪，为耽衡泌水溶溶。临池自愧成雕鴳，阅世那知好画龙。壮士不妨忘我相，丈夫岂肯受人容。梦中切莫争头角，漏尽声来何处钟。
江村·其三
作者：陈应张
朝代：明

琅玕高挂与檐齐，桃瓣花开落满堤。短褐不堪寒透骨，热肠那惜醉如泥。愁城郁郁岚深锁，歧路茫茫瘴绕迷。闻道乘驴诗兴急，灞桥应往看新题。
江村·其二
作者：陈应张
朝代：明

叹歌河水乐忘归，薄浣江城望翠微。游世合应称好好，逢人休若辨非非。乃公且勿誇安事，阿嫂何能为解围。惟有濂溪浑不染，凭君学制芰荷衣。
江村·其四
作者：陈应张
朝代：明

市隐何须更买山，洋洋江上漫偷閒。莫愁流水无知己，挹得春风且解颜。寂寞龙睛回冷水，萧条鹤发点新斑。长安轻薄休相妒，已去年华曾几还。
飞来寺
作者：陈应昊
朝代：明

七宝飞来紫翠间，薰风吹我此跻攀。诸天寒削千峰玉，一水光分两岸山。丹灶烟消禅榻静，石台花落鸟声閒。相逢未得论招隐，暂憩山斋半日还。
失题诗
作者：陈应龙
朝代：明

昌黎文字登天府，爱筑书台伴山坞。翰墨淋漓草树香，哦吟呼动群虫舞。老洞开口陪笑谈，寒泉哽咽怜清楚。谁将邑宰限奇才，天为阳山降申甫。正气挽回天地春，斗牛直射无今古。虽落当年奸计笼，芳名历历播青史。
妙智寺
作者：陈延龄
朝代：明
体裁：七言律诗

永安山高一万丈，妙智寺建三千年。古涧泠泠沥苍雪，画楼面面开青莲。老猿果熟占一壑，怖鸽灯暝依诸天。老夫登临发长啸，风露满身寒不眠。
岳王坟
作者：陈延龄
朝代：明

一自班师下内庭，中原浑觉厌膻腥。两宫环佩烟尘迥，百战河山草木青。雨暗灵祠嘶铁骑，月明阴井泣银瓶。凄凉古墓西湖上，老树悲风不忍听。
九日金山纪兴
作者：陈廷对
朝代：明

平生长抱阮生疴，疏懒其如佳节何。漫道山灵偏有主，却夸海若更无波。眼中秋色惊将老，世上年华愧已多。安得菊钱堪买酒，每从霜节一高歌。
登果老山
作者：陈廷对
朝代：明

独步寻芳迹，厜㕒万石巉。山城邻凤水，地阜接龙岩。日晒晴沙网，风扬晚渡帆。清音时入耳，鼓吹杂松杉。万峰名果老，环耸会群仙。乱石斜穿径，层峦直接天。云封疑玉璞，露洒讶青莲。镌石留题处，忻逢燧息烟。
登果老山·其一
作者：陈廷对
朝代：明

独步寻芳迹，厜㕒万石巉。山城邻凤水，地阜接龙岩。日晒晴沙网，风扬晚渡帆。清音时入耳，鼓吹杂松杉。
登果老山·其二
作者：陈廷对
朝代：明

万峰名果老，环耸会群仙。乱石斜穿径，层峦直接天。云封疑玉璞，露洒讶青莲。镌石留题处，忻逢燧息烟。
九峰雪霁
作者：陈廷策
朝代：明
体裁：五言律诗

百里宜丰邑，五盐十万家。雪深藏菡萏，天霁散云霞。腊近寒堆玉，晴回树散花。阳春有脚到，梅影数枝斜。
云楼远眺
作者：陈廷策
朝代：明
体裁：五言律诗

宋代云楼建，巍然傍邑西。捲帘吞镜岭，把盏酌耶溪。鹤唳千山暝，花飞万木齐。令君听事暇，拚却醉如泥。
华林灵迹
作者：陈廷策
朝代：明
体裁：五言律诗

共说西王母，云裾跨鹤来。山深藏窅霭，林静长莓苔。丹灶泥封旧，元坛劫火灰。莫云仙迹幻，咫尺有蓬莱。
夜合灵迹
作者：陈廷策
朝代：明
体裁：五言律诗

双石分晴雨，灵踪别醉醒。惟兹洞口者，开閤有同情。奎壁侵晨剖，町畦入夜并。人如捐巧诈，千古尚为灵。
天岭慈光
作者：陈廷策
朝代：明
体裁：五言律诗

岭峻穷阶级，门幽洞壑斜。吸呼通帝座，闪忽隐仙家。雨过光逾现，月华影更嘉。丹梯最绝处，片片落天花。
末山雁字
作者：陈廷策
朝代：明
体裁：五言律诗

削翠悬天末，末山因得名。云烟浮绝巘，风雨洗新晴。南北纵横羽，春秋来往声。只今看雁序，点画似天成。
游凤凰山同黄絅庵太史黄玉田方伯杨金鹤文学家养洛副使行川明府
作者：陈廷策
朝代：明

轩驺易笋箯，鸟道便登陟。林莽蔽日天，行尽忽开辟。此中别有境，远与红尘隔。喧杂猿鸟啼，往来虎豹迹。水声如雷轰，奔放激巨石。仰望诸奇峰，巑岏如剑戟。攀藤陟其上，去天方咫尺。风雨变晦明，烟霞共晨夕。瑶草与琪花，疑有神仙宅。山麓俯深潭，游鱼吸寒碧。矶头坐垂纶，乘钓即有获。此来值暮秋，林木鸣萧槭。扫石可为几，聚叶可为席。拟与偕游人，烹鱼大浮白。山农惊且喜，茅茨延上客。食品荐山珍，杯盘至狼藉。隔宿始言归，幽讨穷日力。野老共忘机，斯游乐何极。
湖山题壁
作者：陈廷策
朝代：明

平泉绿野自名庄，一壑翛然与世忘。物外烟霞容我老，山中明月为谁长。松风谡谡侵茶灶，萝月娟娟照笔床。架上图书观不厌，一篇周易一炉香。
濯衣春涨
作者：陈廷策
朝代：明
体裁：五言律诗

洗耳原无意，濯缨别有神。谁能脱世网，不受一纤尘。浴鹭迎新水，浮鸥避远津。神仙未可学，精白答枫宸。
瑞芝仙迹
作者：陈廷策
朝代：明
体裁：五言律诗

百里有循良，灵芝产治堂。和风扇垄麦，淑气溢庚桑。并蒂九华发，连茎五色章。至今馨简册，瑞草亦甘棠。
醉石云迷
作者：陈廷策
朝代：明
体裁：五言律诗

宜丰有卷石，人杰地为灵。云合山腰碧，烟浮水面清。羲皇梦里晤，松菊觉馀馨。今古一醉局，谁同靖节醒。
镜山夕照
作者：陈廷策
朝代：明
体裁：五言律诗

镜山凌碧汉，圆影郁崔嵬。流曜窥蓬户，浮光落客衣。石痕留返照，鸦背带残晖。樵语并僧话，匆匆踏蹬归。
集仙古柏
作者：陈廷策
朝代：明
体裁：五言律诗

古柏瞷沧浪，泉流柏子香。菁葱覆鼎灶，空翠滴云房。铁柱浮孤井，金丹洒八荒。何能食芝草，高揖许旌阳。
鹚洲灵迹
作者：陈廷策
朝代：明
体裁：五言律诗

敖邑贞元会，鹚洲昼夜云。波澜摇紫气，开閤动青旻。舟子歌灵识，樵人隔水闻。相期洲常合，千载盛斯文。
黄檗飞泉
作者：陈廷策
朝代：明
体裁：五言律诗

瀑布泉飞急，坎盈水自平。津膏滋畎亩，涓滴到沧瀛。味洌云根净，目分梓里清。邑多茹檗宰，作楫与调羹。
舒姑庙
作者：陈廷节
朝代：明
体裁：七言绝句

庙前流水碧溶溶，绕屋青青几树松。十二钗头双孔雀，白云深锁绿苔封。
挽叶太宜人
作者：陈建
朝代：明

天下有至理，大数不可移。天下有妙理，感应天无私。吁嗟太母贤，令德女中师。内助誉已播，教子名并驰。一朝膺诰锡，冠帔乐清时。云胡大数临，风波匪人为。伟哉仁冢嗣，一德表孝思。颠沛知有母，宁复顾身危。号顿吁上帝，身代复奚疑。仗此精诚格，感应桴鼓随。异梦速匠氏，飞渡瞿塘瀰。须臾神斧挥，解蹇跻平夷。贤母幸无恙，顾视喜移时。全家荷无恙，冥冥显护持。岂有他谬巧，孝弟通神祇。始信天人理，居高还听卑。贤母适数尽，和扁不可施。巨峡洪涛中，拯溺兹已奇。五十不称夭，矧已届古稀。况复多贤嗣，振振并麟儿。二难尤世罕，勋业期皋夔。策名垂汗简，显扬端在兹。含笑九原下，应知靡憾遗。感此希奇事，相逢重叹咨。愧乏如椽笔，聊尔陈芜词。
阅都御史林念堂宗藩奏疏御史陈青田大征檄文咸用余通纪治安策感而有作
作者：陈建
朝代：明

一编资治敢沽名，忧国忧时不尽情。岂有丹砂藏石室，何当芹曝献彤廷。禄粮通变宗藩利，兵律昭宣岭海清。勿讶杞人空抱虑，经纶应不负生平。
奉送白翁老堂翁老先生荣归
作者：陈开泰
朝代：明

邺下多才近若何，清尊言借故田莎。赋归不为荒三径，知止常思掷一梭。禾熟玉山堪果腹，梦闲绿野倦鸣珂。于今海峤皆羊谢，莫道硕人自寤歌。
朱石室啸园
作者：陈开泰
朝代：明

牂牁西下锦岩东，千里江流九派通。掩幔天开桥木里，采芳人醉万花丛。辋川诗画王丞趣，鉴曲逍遥贺监风。何日扁舟浮海去，问奇应得过扬雄。
东山寺
作者：陈式琜
朝代：明

散步东山寺，飘飘欲御风。神閒千偈觉，心静万缘空。涧水窥潜鲤，天涯没远鸿。悠然何所寄，乐在忘言中。
普陀岩
作者：陈式琜
朝代：明

闻道西山好，灵岩深几重。晨光紫气合，暮霭赤霞封。落叶藏幽径，微风送晚钟。欲知清净理，此地是南宗。
西园夜饮
作者：陈式琜
朝代：明

古树带烟萝，池塘生绿波。名花槛外见，修竹水边多。名士持觞酌，佳人联袂歌。留连尽一石，休问夜如何。
楼居看西山
作者：陈弘绪
朝代：明
体裁：古风

登高望远岫，势乃能相吞。振衣危栏端，诸峰竞来奔。蟺蜒万雉堞，俨如培塿蹲。隔城揽云霞，彷佛见遥村。寝坐逾冬夏，始知山态繁。岂独异晴雨，亦复变晨昏。青翠滴未残，丹紫俄西屯。有时吐元雾，隐隐出轻痕。有时漫白雪，晶晶耀朝暾。娱人非一色，静者识其真。洪崖如可攀，招之俯城闉。
洪崖
作者：陈弘绪
朝代：明
体裁：古风

玉龙蜿蟺劈苍石，漱雨摇风几千尺。清泠荡涤自古尘，轰飞忽见崩崖折。捣药臼存仙已去，雪积藤笠知何处。幽草幽丛阅代深，白云落落堆寒絮。峭壁古篆点画疑，一字两字扪且推。读之不了踟躇立，刮削老苔留新诗。赤日堕山暝烟重，吼泉势撼孤亭动。筇枝遥指翠微灯，虫声满径催清梦。
至乌晶谒项王像
作者：陈弘绪
朝代：明
体裁：古风

谷城遗剑光如虹，盘螭绣帷遮重瞳。雒阳南宫席间语，千年耆老号春风。居巢人杰识天子，玉玦无声玉斗毁。气成龙虎舞何施，一醉新丰匹骓起。舞草至今恨乌字，四海闻乌堕寒泪。野竹仙坛拜战袍，山妖不敢为山祟。落日于菟吼霹雳，峰峰石与泉轮击。石上当年杜默魂，霜声半夜催羌笛。
乞荔支
作者：陈录
朝代：明
体裁：五言绝句

逢春思种树，垂老笑开斋。未厌青红在，从君乞荔栽。
钱塘荔圃
作者：陈录
朝代：明
体裁：五言律诗

钱塘四月尾，荔子正垂丹。不异炎方戏，无因圣主看。微风香井落，细雨压楼阑。蔡老应怜汝，名家谱可刊。
憩桑洲驿
作者：陈彝
朝代：明
体裁：古风

六月如坐甑，崎岖历寒景。褦襶既不堪，况乃越崇岭。鸟声当昼寂，松杉疑画静。桑洲知驻足，遥望神已骋。行行进山驿，解渴趋丹井。解衣卧北轩，遥山度云影。
舟行入郡阻雪
作者：陈彝
朝代：明
体裁：古风

江干雪暗停舟楫，淅沥风声乱榆荚。初如玉屑忽如羽，閒如柳絮忙如蝶。苍虬化作玉龙蟠，吴山在望难登蹑。鸟雀无声寂不飞，瑶天一色行人稀。燃炉酌酒吟未就，遥见渔人戴笠归。渔舟两两深夜雨，折竹敲冰炊晚黍。月高雪霁乌号寒，鸿雁徘徊失沙渚。醉来独拥黑貂裘，梦入山头最高处。
浮丘怀赵太史
作者：陈彦际
朝代：明

何年葛社敞江乡，仙吏重开晚沐堂。大雅词坛通碧汉，中天璚树映斜阳。霞飞石井丹泉出，云锁松梢鹤梦长。遥忆銮坡金马客，紫烟楼上望台光。
东轩
作者：陈循
朝代：明
体裁：七言律诗

半亩溪山旧卜居，往来尘迹事应疏。春风门巷花开后，晓阁轩窗日上初。频理琴尊留上客，閒携灯火读遗书。时平隐逸皆徵用，丹诏行看下玉除。
山城月夜自和东行集句韵
作者：陈循
朝代：明

蟾光如水浸清秋，防塞将军在戍楼。千里无尘烽火寂，夜深犹起看旄头。
开平
作者：陈循
朝代：明

滦河河北开平府，云是前朝故上都。万瓦当年供避暑，孤城此日事防胡。龙冈夜照乌桓月，凤辇时巡敕勒处。何区登临最愁寂，李陵台上望平芜。
开平
作者：陈循
朝代：明
体裁：七言律诗

滦河河北开平府，云是前朝故上都。万瓦当年供避暑，孤城此日事防胡。龙冈夜照乌桓月，凤辇时巡策勒区。何处登临最愁绝，李陵台上望平芜。
沛县
作者：陈循
朝代：明

汉祖歌风处，荒台宿草迷。野云连砀北，溪雨过丰西。人自殊方至，书因去客题。鸰原千里隔，落笔数行啼。
过徐州回銮处
作者：陈循
朝代：明

偶得回銮处，遥因想翠华。彩云飞辇路，象迹印汀沙。晓日彭城地，春风杨柳花。独惭随使节，重此泛仙槎。
野望二首·其一
作者：陈循
朝代：明
体裁：七言律诗

远违车驾踰三月，久抱衾裯滞一州。南郭幽居嗟影独，西风落日使人愁。天空绝塞飞鸿度，草满平原猎骑游。何似桑乾南下水，万山深处出卢沟。
野望二首·其二
作者：陈循
朝代：明
体裁：七言律诗

欲就邦人询往事，百年耆旧已无存。猿啼暮雨佛山寺，鹤怨秋风香水园。万仞倚天琼岫小，一泓迸石玉泉温。太平自是多耕牧，禾黍牛羊日满村。
夜泊鸳湖忆旧二首·其一
作者：陈德
朝代：明
体裁：七言绝句

凄然风景正孤清，忽忆当年问水情。半夜吴舠劳玉指，梅花零落秀州城。
夜泊鸳湖忆旧二首·其二
作者：陈德
朝代：明
体裁：七言绝句

白蘋花上苦相思，红蓼汀前忆酒卮。若个指头权作板，轻弹竹几度新词。
西湖词二首·其一
作者：陈德
朝代：明
体裁：七言绝句

西湖日落镜光斜，少女新妆似浣纱。乘却兰舟荡兰桨，约开莲叶采莲花。
西湖词二首·其二
作者：陈德
朝代：明
体裁：七言绝句

湖上家人带夕晖，野鸥相对亦忘机。微风不动波澄碧，水底青林开竹扉。
鞋杯歌
作者：陈德
朝代：明
体裁：古风

昔读陈王洛神赋，每怀裔裔凌波步。今来贮酒作飞觞，倚醉凝眸重回顾。想见云中一翠蛾，遥从洛浦暂经过。偏宜花底裙拖锦，更称风前袜映罗。风前花底常相见，双宿双飞谁不羡。日暖莺啼二月天，女郎连袂出江边。队队分场争鞠蹴，翩翩拂架戏鞦韆。未誇袅袅枝头柳，先斗纤纤足下莲。弯弓窄小谁能匹，江北江南嗟独立。㛹娟俯仰若有神，婀娜趋跄似无力。遮莫楚王进细腰，一钩拾级骋轻蹻。翠盘幻出盈盈态，锦帐移来步步娇。行行步步香霞里，称觞上寿天颜喜。歌舞淹留玳瑁筵，春阳暗掷度流年。昔时称觞人已去，空留脱屐向人传。传觞至我真堪赏，飞燕翩跹如入掌。杯倾鹦鹉莫辞频，杓奉鸬鹚日数巡。遗韵未销芳径迹，馀香犹印落花尘。但能酩酊判长醉，绝胜尊前对玉人。
春草
作者：陈德懿
朝代：明

无人种春草，随意发芳丛。绿遍郊原外，青回远近中。羃烟粘落絮，和雨衬残红。不解王孙去，凄凄对晚风。
撒马儿罕见雁怀友
作者：陈德文
朝代：明

上林书札为谁将，汉节苏卿忆帝乡。万里承恩来此地，何年归觐列鸯行。绣衣尘满关山杳，骢马星驰驿路长。此日云边看雁字，老怀无计附同窗。
贺兰晴雪
作者：陈德武
朝代：明
体裁：七言律诗

六花飞罢净尘寰，豪富家翁做意悭。满眼但知银世界，举头都是玉江山。岩凝借雪风威里，眩曜争光日色间。独有诗人怜短景，贺兰容易又青还。
次临封八景韵二首 其一 南寺钟声
作者：陈必荣
朝代：明

晓气清明绝世氛，寺钟遥到枕边闻。几声催上扶桑日，馀韵留回鹫岭云。词客吟怀佳句得，禅僧功课早堂勤。觉我昏衢省我志，悠悠克念重华勋。
次临封八景韵二首 其二 景星夜月
作者：陈必荣
朝代：明

见说招提号景星，劫灰剩对月华明。一轮宝镜虚空照，千古毫挥返太清。大地遥临空界净，长天迥与烟波平。不闻梵语闻琴韵，蕞尔封城是武城。
次临封八景韵二首·南寺钟声
作者：陈必荣
朝代：明

晓气清明绝世氛，寺钟遥到枕边闻。几声催上扶桑日，馀韵留回鹫岭云。词客吟怀佳句得，禅僧功课早堂勤。觉我昏衢省我志，悠悠克念重华勋。见说招提号景星，劫灰剩对月华明。一轮宝镜虚空照，千古毫挥返太清。大地遥临空界净，长天迥与烟波平。不闻梵语闻琴韵，蕞尔封城是武城。
寿祁兰窗先生
作者：陈志敬
朝代：明

绿野香风满画檐，明窗高卧捲湘帘。写怀閒把冰弦奏，修谱还将彩笔拈。半点尘埃何处著，九重雨露会频沾。年来生意无穷在，兰玉阶前次第添。
题榕湾别号
作者：陈志敬
朝代：明

绿树屯云醾碧波，水云乡里寄吟窝。蝉鸣叶底声调瑟，鱼跃波间影弄梭。拂石敲棋惊鹤梦，隔江呼酒听渔歌。醉来我有山阴兴，几欲移舟雪夜过。
清平道上杂感
作者：陈思谦
朝代：明

掩卷生怀抱，登楼复啸歌。旅情凭浊酒，乡思厌沧波。霜落梅花苦，天阴雀噪多。不堪白云处，亲发两皤皤。
秦始皇祠二首·其一
作者：陈恂
朝代：明
体裁：五言律诗

玉座荒遗庙，金舆远翠微。神仙无处所，海水自群飞。巫子朝驰道，鲛人暮捲衣。寂寥风雨夜，应悔易储非。
秦始皇祠二首·其二
作者：陈恂
朝代：明
体裁：五言律诗

辙迹空山里，登临隘九州。椎方惊博浪，气已尽沙丘。帝醉膺鹑首，祠荒对蜃楼。长悬沧海日，不见翠华留。
麟溪沈氏九松
作者：陈恂
朝代：明
体裁：古风

我闻杜陵野老浣花溪上之草堂，堂前四松初移三尺强。当时作歌纪其事，千载想见柯叶之青苍。麟溪沈氏之松胜锦里，相传南渡携家植于此。九株天矫罗北山，北山堂枕麟溪水。麟溪子姓十九传，约略与松五百年。偃如车盖散若霁，捎云拂月参高天。我登北山山色好，山中爽气开晴昊。偶逢蒋诩开三径，却似香山揖五老。主人爱客兼爱奇，拂拭几席罢围棋。图书金石出箱笥，梅花衲画老铁诗。诸公此地经过数，坐石临流翠成幄。月波之酒清若空，户户齐倾斛犀角。酒酣最爱谡谡风，古人知与今人同。我将别去转惆怅，梦里无忘十八公。
后湖纪事和同僚联句韵
作者：陈恩
朝代：明

自有乾坤有此湖，几人谋国是忠孤。一朝尽扫腥膻秽，万姓咸归坦荡衢。凭式喜闻崇版籍，覈玄差睹事虚无。小臣何幸逢兹盛，感激狂歌快击壶。岛屿双双碧印湖，中分一水小桥孤。图书辐辏高连栋，花木云屯密荫衢。王气金陵终古在，清歌玉树隔江无。相从了却公家事，且倒黄门粉署壶。偶乘公暇共过湖，夙志初怀觉未孤。锦缆牙樯官座舫，平沙浅渚鸟交衢。凌霄古木千章有，拂面红尘半点无。风景片时诗不尽，丹青还拟写冰壶。苍茫遥望一平湖，落落星分岛屿孤。玄武有方通甬道，奚奴无马戏官衢。诗从知己评工拙，酒向东家问有无。此日贤劳知不愧，廉明还拟誓冰壶。
后湖纪事和同僚联句韵·其一
作者：陈恩
朝代：明

自有乾坤有此湖，几人谋国是忠孤。一朝尽扫腥膻秽，万姓咸归坦荡衢。凭式喜闻崇版籍，覈玄差睹事虚无。小臣何幸逢兹盛，感激狂歌快击壶。
后湖纪事和同僚联句韵·其三
作者：陈恩
朝代：明

偶乘公暇共过湖，夙志初怀觉未孤。锦缆牙樯官座舫，平沙浅渚鸟交衢。凌霄古木千章有，拂面红尘半点无。风景片时诗不尽，丹青还拟写冰壶。
后湖纪事和同僚联句韵·其二
作者：陈恩
朝代：明

岛屿双双碧印湖，中分一水小桥孤。图书辐辏高连栋，花木云屯密荫衢。王气金陵终古在，清歌玉树隔江无。相从了却公家事，且倒黄门粉署壶。
后湖纪事和同僚联句韵·其四
作者：陈恩
朝代：明

苍茫遥望一平湖，落落星分岛屿孤。玄武有方通甬道，奚奴无马戏官衢。诗从知己评工拙，酒向东家问有无。此日贤劳知不愧，廉明还拟誓冰壶。
寄怀故园诸兄兼柬社中诸友
作者：陈恩
朝代：明

不是逢人懒折梅，宦情牢落不堪裁。十年饥渴看花眼，千里凄凉问月杯。吟对西风怜我瘦，梦怀阴雨竟谁来。横空片片晴云影，青眼曾无白昼开。
游金陵清凉寺和杨恒叔韵
作者：陈恩
朝代：明

奇形幻出石城间，到此令人却忘还。玉树无声红粉尽，招提如在老僧閒。后先忧乐形偏切，今古兴亡意独关。和就新诗聊寄枕，满天风雨送青山。
泊淮代外答唐太史
作者：陈恭人董氏
朝代：明

十年生事半同君，万里伤心逐楚云。远浦维舟潮欲上，平林对酒月初分。逢人牛马时堪应，到处凫鸥渐作群。共是机情忘已尽，欲将通塞任斯文。
天启宫词·其一
作者：陈悰
朝代：明
体裁：七言绝句

红粉排班玉辇傍，西园花柳蹋春阳。中宫侍从偏无几，窄袖高鬟一样装。
天启宫词·其七
作者：陈悰
朝代：明
体裁：七言绝句

鹦鹉杯中琥珀浓，暮凉频灌露行丛。琼妆才罢西风晓，插上香云换浅红。
天启宫词·其三
作者：陈悰
朝代：明
体裁：七言绝句

金海桥西问旧堂，几回清泪滴霓裳。不知阿母传何语，罢遣宫人到洛阳。
天启宫词·其九
作者：陈悰
朝代：明
体裁：七言绝句

少府呈钱次第看，篆文肉好尽朱丹。纤腰拜贺天威霁，诏免云台召史官。
天启宫词·其二
作者：陈悰
朝代：明
体裁：七言绝句

明镜孤鸾罢舞时，乾西风柳学腰肢。朝来枕上惊闻报，御药偷传付阿谁。
天启宫词·其二十
作者：陈悰
朝代：明
体裁：七言绝句

风吹苍震雨痕乾，七字凭消九九寒。无限红罗香屑炭，司宫日日献咸安。
天启宫词·其五
作者：陈悰
朝代：明
体裁：七言绝句

金印双颁晓殿开，蟒襕蝉鬓谢恩回。董工把总私惆怅，曾镌先朝木玺来。
天启宫词·其八
作者：陈悰
朝代：明
体裁：七言绝句

海棠花气静馡馡，此夜筵前紫蟹肥。玉笋苏汤轻盥罢，笑看蝴蝶满盘飞。
天启宫词·其六
作者：陈悰
朝代：明
体裁：七言绝句

诞晨随幸总穿红，遍赏兜罗异域绒。圆颗数珠方数叶，酒酣相对话中宫。
天启宫词·其十
作者：陈悰
朝代：明
体裁：七言绝句

良宵凤彩绣帷空，怅别心期两地同。一日内批三遍召，夫人侵晓报回宫。
天启宫词·其十一
作者：陈悰
朝代：明
体裁：七言绝句

觅得仙丹助艳姿，不须银海注桑脂。云鬟细染群仙液，会遣长如二八时。
天启宫词·其十七
作者：陈悰
朝代：明
体裁：七言绝句

池亭避热夜凉归，醉里遥瞻象一祠。伞卷云绡经梦醒，香车飞度已多时。
天启宫词·其十三
作者：陈悰
朝代：明
体裁：七言绝句

无限春光转眼空，寻思翻教悔铺宫。花容占断君前艳，摧向雕檐暮雨中。
天启宫词·其十九
作者：陈悰
朝代：明
体裁：七言绝句

大家供膳备时珍，虾笋尝先百味陈。荷露潭香秋露白，就中多半赐廷臣。
天启宫词·其十二
作者：陈悰
朝代：明
体裁：七言绝句

乾西移住翠华来，新例传宣女秀才。为是初升仪未熟，玉腮红映两三回。
天启宫词·其十五
作者：陈悰
朝代：明
体裁：七言绝句

奉圣夫人暂赐归，一空云雾渐霏微。水沉香里灯光畔，队队弓刀锦绣衣。
天启宫词·其十八
作者：陈悰
朝代：明
体裁：七言绝句

听罢封章纸片除，半窗花影月明初。牙牌付去朱帷悄，醉拥娥眉问圣书。
天启宫词·其十六
作者：陈悰
朝代：明
体裁：七言绝句

梦断君王下玉楼，新欢从此更绸缪。閒来私誓桃花岸，席市仙居共白头。
天启宫词·其十四
作者：陈悰
朝代：明
体裁：七言绝句

春来保母骤承恩，御膳鸡㙡敕赐频。纱盖轻舆来往路，几人错认是宫嫔。
天启宫词·其四
作者：陈悰
朝代：明
体裁：七言绝句

高枝�损御衣黄，打卯惊呼暖殿忙。南望楼台花气里，有人歌舞伴红妆。
宫词十二首·其一
作者：陈悰
朝代：明
体裁：七言绝句

骏马乘来自九边，玉鞭银勒锦连乾。飞元光独承恩最，抹布刀儿赐御前。
宫词十二首·其七
作者：陈悰
朝代：明
体裁：七言绝句

簪缨前列九梁随，为届三元庆贺期。金带当街高赞导，外廷仪注拜丹墀。
宫词十二首·其三
作者：陈悰
朝代：明
体裁：七言绝句

奉觞春昼锦如云，白玉阑西曙色分。二十四衙齐跪拜，一声千岁满宫闻。
宫词十二首·其九
作者：陈悰
朝代：明
体裁：七言绝句

秋风拂面猎场开，匹马横飞去复来。玉腕控弦亲射杀，山呼未毕厂公回。
宫词十二首·其二
作者：陈悰
朝代：明
体裁：七言绝句

越水吴山千万重，御楼图画作屏风。君王尽日含嚬坐，佳丽江南在眼中。
宫词十二首·其五
作者：陈悰
朝代：明
体裁：七言绝句

阿监衰年乞罢官，长随赍到镂金盘。天恩七字开堂上，卧虎腾龙满扇看。
宫词十二首·其八
作者：陈悰
朝代：明
体裁：七言绝句

女鬼承恩别赐名，轻舆高帻禁廷行。穿红报与东宫李，一夜灯前叹息声。
宫词十二首·其六
作者：陈悰
朝代：明
体裁：七言绝句

懋勤春暖御筵开，细演东窗事几回。日暮歌阑牙板歇，蟒栏珠繐出屏来。
宫词十二首·其十
作者：陈悰
朝代：明
体裁：七言绝句

麝兰成雾锦成堆，傻子琉璃祭水回。候旨连朝多奏牍，一时批发出宫来。
宫词十二首·其十一
作者：陈悰
朝代：明
体裁：七言绝句

倚殿阴森奇树双，明珠万颗映花黄。九莲菩萨仙游远，玉带公然坐晚凉。
宫词十二首·其十二
作者：陈悰
朝代：明
体裁：七言绝句

伞罗深映雨衣红，夹道欢声接印公。正是乾清天晼晚，轻琼寒絮满长空。
宫词十二首·其四
作者：陈悰
朝代：明
体裁：七言绝句

宝冠随猎竞相誇，云拥双龙雉尾斜。众里閒评谁最称，玉人含笑看高家。
玉河
作者：陈悰
朝代：明
体裁：七言绝句

河流细绕禁墙边，疏凿清流胜昔年。好是南风吹薄暮，藕花香冷白鸥眠。
重建灵济宫
作者：陈惇临
朝代：明

庙宇重开綵阁新，飘飘遗像紫阊身。名书绛简游天阙，时指琼丹活世人。璃幄长悬庭有燄，檀烟不断几无尘。英灵千载俨如在，锡类难酬祇荐蘋。
谒李忠简公祠
作者：陈惟顺
朝代：明

一珠浮海滨，双柏拂苍旻。忠简前朝谥，春秋今代禋。读书惊泽国，谕贼救斯民。万古芳声在，应同宇宙春。
伏龙山·其一
作者：陈惠
朝代：明
体裁：七言绝句

村南六月观新稼，便扇轻摇还策马。酷日当空暑气骄，乘凉久坐棠阴下。
伏龙山·其二
作者：陈惠
朝代：明
体裁：七言绝句

田村行处稻花香，一路薰风昼日长。茅屋几家竹篱外，绿荷池浴野鸳鸯。
偕容瞻公同年北上漫兴
作者：陈慧嶪
朝代：明

雀舫翩翩发大江，江干瑞霭晓行幢。文章似锦裳堪补，意气如虹鼎并扛。万里浪头鳌驾六，五云天际凤飞双。与君共挟芙蓉锷，一扫群英力尽降。
恩赐花糕嘉宴恭赋
作者：陈慧嶪
朝代：明

节届重阳晓漏催，承明金殿御筵开。杯擎竹叶含秋翠，糕荐瑛盘似雪皑。一介微臣叨侍奉，九天甘露荷栽培。宣朝胜事今犹昨，喜起赓歌溢玉阶。
早发阜城
作者：陈慧嶪
朝代：明

平沙漠漠露皑皑，晓望青齐曙色开。泰岱千寻排汉入，河流一带自天来。东周胜迹原非旧，北海遗踪半欲颓。见说尼山衣钵在，令人瞻对却徘徊。
子胥庙
作者：陈懋
朝代：明
体裁：七言律诗

江上潮声日夜流，鸱夷未散霸图收。虎狼敌国英雄恨，麋鹿荒城鬼魅愁。西子捧心终作祟，越王尝胆始成谋。一人存失兴亡系，楚水吴山尽是秋。
张俊墓
作者：陈懋
朝代：明
体裁：七言律诗

湖山有骨葬重泉，惆怅青衣杳莫旋。偏业复成南渡日，中原无复北归年。荒凉古寝颓秋雨，零落残碑湿暝烟。武穆坟头春满树，时时箫鼓庙门前。
题小蓬瀛轩三首·其一
作者：陈懋
朝代：明
体裁：七言绝句

芙蓉窗户赤阑桥，瀛水蓬山路不遥。唤取仙人千石酒，海棠花底漫吹箫。
题小蓬瀛轩三首·其三
作者：陈懋
朝代：明
体裁：七言绝句

涧头绿水流花净，谷口青林送雨凉。银鹤舞空秋澹澹，玉笙吹月夜茫茫。
题小蓬瀛轩三首·其二
作者：陈懋
朝代：明
体裁：七言绝句

花香历乱瀛洲雪，风色依微阆苑霞。地入幽源疑隔世，人临虚阁似乘槎。
嘉兴竹枝词
作者：陈懋仁
朝代：明
体裁：词

嘉兴城里柳新黄，苏小坟头浅草香。妾若化为坟上土，不容搓弹打鸳鸯。
晚渡
作者：陈懋仁
朝代：明
体裁：五言律诗

落曰江帆转，回风草树寒。还家双短鬓，趋府一微官。诗不嫌名少，肠唯赖酒宽。自兹南去路，正有好山看。
还仙霞关怀项于蕃
作者：陈懋仁
朝代：明
体裁：古风

蹑霞忆春末，磴道綦芒鞋。停午繇治饥，值子新阳街。匆匆揖手问，暂雨怆中怀。前路多磊砢，松船薄如苔。执招苟不兢，动与山水乖。归来酌溪上，共赋行路哀。
题东坡三过文长老处
作者：陈懋仁
朝代：明
体裁：七言律诗

昔弹指处草虽荒，尚有三过旧草堂。一去禅心留夜月，千年诗碣在斜阳。孤园日静吟桑扈，野径花深立麝香。乡曲故应论不尽，履綦犹剩石苔苍。
厓山吊古
作者：陈懋时
朝代：明

冷落冤魂不可招，夕阳残垒晚萧萧。未闻白鹤归华表，曾见黄龙起暮潮。庙鼎荒山标异代，叶填宫井认前朝。神州终是天王地，扫尽胡尘祲气消。
李公巽招饮柰子花下
作者：陈懿典
朝代：明
体裁：五言律诗

淑景春城暮，联镳韦曲来。共寻金谷墅，同泛竹林杯。缟夜分秾李，生香喻早梅。不愁风雨至，只恐暝钟催。
秋际红门望九陵形胜敬赋长句
作者：陈懿典
朝代：明
体裁：古风

高天苍苍云皓皓，红门怅望桥山道。万树琳琅松桧阴，迢遥辇路生秋草。古今胜槩擅诸陵，十二重关虎豹腾。紫塞清霜流玉几，玄宫白日閟金镫。肇自文皇开建日，蓍龟定兆探龙窟。王气千年藉地灵，代瞻睿嗣英储出。绛节朱幡百辟趋，攀髯却忆仰号乌。群峰列卫森如戟，虎拜时闻嵩下呼。芒砀钟离安足羡，昌营设险横燕甸。万里投戈控壮图，六龙缥缈乘飞电。汉家国脉固金汤，一片西山表北邙。八骏何劳辉神武，瑶京自是白云乡。
送钱湛如孝廉携燕姬南还
作者：陈懿典
朝代：明
体裁：七言律诗

岐路秋风思黯然，骊歌唱彻孝廉船。抱将楚璞何须泣，买得燕姬绝可怜。月夜鸳鸯双绾带，春风山水一调弦。壮心暂托当垆见，许待相如驷马年。
闽山道中
作者：陈懿德
朝代：明
体裁：七言律诗

行尽山蹊路渺茫，几家茅屋对斜阳。引泉竹溜穿厨入，堕粉松花绕舍香。樵径无人閒卧犊，石田初雨渐分秧。平生颇有山林癖，欲向溪边结草堂。
草堂
作者：陈所有
朝代：明
体裁：五言绝句

草堂在西林，露顶避溽暑。客来剥啄声，葛巾不知处。
都山望雪
作者：陈所立
朝代：明
体裁：七言绝句

祈连绝处总燕支，到此回看北斗低。六月山头犹戴雪，罡风吹落蓟门西。
嘉善寺石壁
作者：陈所蕴
朝代：明
体裁：古风

出郭探幽奇，驱车诣长薄。襌林一片石，绝壁耸虚壑。既疑巨灵擘，复类鬼斧凿。俯临百仞崖，飞度千寻阁。斗酒此盘桓，与子聊斟酌。人生会有尽，奈何苦羁缚。愿言解徽纆，负耒采灵药。